Magyar nyelvű napközis csoport indult Szenttamáson

A Magyar Nemzeti Tanács támogatásával szeptember 1-től magyar nyelvű napközis csoport kezdte meg működését a szenttamási Barbie óvodában. 15 gyermek szülei igényelték az egész napos ott-tartózkodást.

Szenttamáson az elmúlt tanévben rekordszámú, 447 gyermeket fogadtak az óvodák és a napközik, szeptembertől ez a szám 477-re emelkedett. Ezzel párhuzamosan nőtt az érdeklődés a gyermekek egész napos ott-tartózkodása iránt is, így a már meglévő napközis csoportok mellett két újabb indult, ami annyit jelent, hogy a község területén lévő kilenc óvoda közül hétben napközi is működik.
A zömmel magyarok lakta tuki városrészben lévő Barbie óvodában a Magyar Nemzeti Tanácsnak köszönhetően szeptembertől magyar nyelvű napközibe is írathatják gyermekeiket a szülők.
Fremond Árpád, elnök, MNT: „A Magyar Nemzeti Tanács partnerre talált az önkormányzat személyében, örülünk annak, hogy példaértékű az együttműködés a szenttamási önkormányzattal, akivel közösen tudtuk ezt a bölcsődei részt felszerelni. Ők bútort tudtak vásárolni, mi pedig a kiságyakat tudtuk felszerelni, és több, mint 100 ezer dinárral támogattuk a bölcsődei rész felszerelését. A Magyar Nemzeti Tanács természetesen a korábbi években is kiemelten figyelt a szenttamási közösségre és az óvodai csoportokra is. Itt, ebben az épületben a játszótér lett felújítva, a fűtési rendszer, az ablakok cseréjét is tudtuk támogatni különböző projekteken keresztül.”
Kocsis Krisztián, a községi tanács oktatással megbízott tagja szerint a magyar nyelvű napközi beindulását a megfelelő feltételek és követelmények megteremtése előzte meg. Mindehhez elengedhetetlen volt a Magyar Nemzeti Tanács, az önkormányzat és a VMSZ helyi szervezetének együttműködése. „Ez nagyon fontos lesz a fiatal magyar szülőknek, a fiatal anyukák munkába tudnak állni, és ez nagy mértékben hozzá fog járulni ahhoz, hogy a szülőföldön meg tudjanak maradni, és hogy itt éljenek közöttünk.”
Fullajtár Mária a 60’-as évek első felében maga is ide járt óvodába, immár 22 éve dolgozik óvónőként Tukban. A két magyar csoportba jelenleg 35 ovis jár, közülük 15 gyermek szülei igényelték az egész napos ott-tartózkodást. „Szenttamásnak ez a része tiszta magyar lakta közösség, és jónak láttuk, hogy kérjük egy napközis csoportnak a megnyitását, mert a magyar ajkú gyerekek szétszóródtak a szerb ajkú csoportokba, és szükségét láttuk annak, hogy a magyar szülőknek is sikerüljön a gyerekeket magyar nyelven egész napos oktatásban és nevelésben részesíteni.”
A szenttamásiak bíznak abban, hogy az önkormányzat továbbra is támogatni fogja a magyar napköziben dolgozók munkáját, ami új munkahelyek nyitásával is jár, ugyanis mindez az itteni magyarság számára kiemelt jelentőséggel bír.

Szeptember 1-től magyar nyelvű napközis csoport indult a szenttamási Barbie óvodában.

A Magyar Nemzeti Tanács támogatásával
indult meg a magyar nyelvű napközis csoport Szenttamáson.
Összesen 15 gyermek fog részt venni
az egész napos napközis foglalkozásokon.
Szenttamáson minden évben
egyre több az óvodás gyermek.
A bölcsődébe korszerű felszerelések kerültek.
Új bútorok és kiságyak kerültek a bölcsődébe.
A korábbi években ebben az épületben
a játszótér és a fűtési rendszer is fel lett újítva.
Korábban ebben az épületben az ablakok cseréjét is támogatta
a Magyar Nemzeti Tanács.
A 2 magyar csoportba jelenleg 35 ovis jár.
A szenttamási lakosok azt remélik,
hogy továbbra is támogatni fogják
a magyar napköziben dolgozók munkáját.
Ez új munkahelyek nyitását is jelentené.
A szenttamási lakosok számára
nagyon fontos, hogy magyar nyelvű
bölcsődei és óvodai csoportba tudják íratni gyermekeiket.


Az influenzaszezon miatt korlátozták a betegek látogatását Szabadkán

Kedden és csütörtökön 15-16 óráig, hétvégén pedig 14-16 óráig engedélyezett a páciensek meglátogatása. A jelenlegi járványügyi helyzet még nem igényel teljes látogatási tilalmat.

Január első három hetében a Szabadkai Közkórház jelentése szerint egyelőre a szezonhoz képest kevesen fordultak orvoshoz influenza-szerű tünetekkel, ennek ellenére a kórház bevezeti a látogatások korlátozását célzó intézkedéseket.

Korlátozzák a beteglátogatást Szabadkán

Korlátozzák a betegek látogatását a Szabadkai Közkórházban.

Korlátozás azt jelenti, hogy
meg van határozva,
mikor lehet a betegeket látogatni a kórházban.
Az influenzaszezon miatt van
korlátozva a betegek látogatása
a Szabadkai Közkórházban.
Kedden és csütörtökön
délután 3 órától 4 óráig
lehet látogatni a betegeket.
Hétvégén délután 2 órától 4 óráig
lehet látogatni a betegeket.
Hétvége szombat és vasárnap.
Az orvosok azt mondják,
még nincs influenzajárvány Szabadkán.
Influenzajárvány az, amikor
nagyon sok ember megy az orvoshoz
az influenza miatt.
Nincs influenzajárvány Szabadkán,
ezért nincs teljes látogatási tilalom
a Szabadkai Közkórházban.
Teljes látogatási tilalom az,
amikor nem szabad egyik nap sem
látogatni a beteget a kórházban.


Hamarosan visszatérhetnek a diákok az iskolapadba

Amennyiben tovább javul a járványhelyzet Szerbiában, akkor április 19-től visszatér az oktatás az iskolákba – jelentette ki Ana Brnabić kormányfő.

Hozzátette, az országos válságtörzs még ezen a héten egyeztetni fog erről. A tanítást a szeptember 1-ei modell szerint történne, vagyis váltásonként, tagozatonként kevesebb tanulóval, illetve a védőmaszk kötelező viselésével.

Nemsokára visszatérhetnek a tanulók az iskolákba Szerbiában.

Jelenleg az általános iskolák
felsős diákjainak és a középiskolásoknak
távoktatás van.
Távoktatás otthon, az interneten
keresztül történik.
Szerbiában javul a járványhelyzet.
Ha tovább javul a járványhelyzet
az országban, akkor április 19-től
újra visszatérhetnek a diákok az iskolapadokba.
Ezt Ana Brnabić, a szerb miniszterelnök mondta.
Április 19-e, jövő hétfő lesz.
A szerbiai válságstáb még ezen a héten
megbeszélést fog tartani
az iskolákba való visszatérésről.
A tanítás a szeptember 1-jei minta
szerint folytatódna.
Ez azt jelenti, hogy kombinált tanítás lenne,
vagyis egyik héten az iskolában,
másik héten otthon,
az interneten keresztül lenne a tanítás.
Az iskolákban továbbra is kötelező a maszk viselése.


Közösen ültetett és gondozott fasort törtek ki ismeretlenek Csantavéren

Szombatról vasárnapra virradóra ismeretlen tettesek kitörtek egy 50 egyedből álló fasort Csantavéren. A helyiek elkeseredve vették észre a kárt, mivel a szomszédság közösen ültette és gondozta a település szélén álló növényeket.

A nyomok alapján szándékos rongálás történt.
Évekbe, de akár évtizedekbe is telhet, hogy egy fa kifejlődjön, azonban egy-két óra is elég ahhoz, hogy 50-et derékba törjenek. A Kelemen Ferenc utca lakói vasárnap reggel arra ébredtek, hogy ismeretlen tettesek a házaik előtt álló fasort tönkretették.
Rózsa István éjfél körül figyelt fel a ház előtt motorzúgásra, de reggel vette észre a kárt.
„Hallottam, hogy valamilyen gép vagy traktor halad az úton. Ez még nem lett volna annyira gyanús, hanem arra figyeltem föl, hogy valami megáll, és valami erőlködve dolgozik, tehát oda-vissza megy, előre-hátra. Közben kinéztem az ablakon, de akkorra elhaladt a ház előtt, úgyhogy nem láttam, hogy mi volt.”
Szabó Rozália is megrendülve tapasztalta reggel a kárt, mivel az egész szomszédság gondozta a fákat, és figyelte a fejlődésüket.
„Ez tényleg környezetvédelmi fák, és akkor ilyeneket csinálni éjjel... Most már éjjel nem is merünk aludni, mert nem tudjuk, hogy kicsoda volt, és szeretnénk, hogy kitudódjon, hogy kicsoda csinálhatta ezt az egészet.”
Az 50 szilfát, nyárfát és meggyfát 2-3 éve ültették el a környékbeliek. A fák nem csak szépek, és hűvöst biztosítanak, hanem szélvédő övet is képeznek a falu szélén a szántóföldek felől.
András Gyuricsin Attila, tanácselnök, Csantavér HK: „Mi, Kelemen Ferenc utcabeliek, itt, Csantavéren összefogtunk, és szebbé tettük az utcánkat. Eldöntöttük, hogy nem csak a házunk előtti részt gondozzuk és szépítjük, hanem az út túloldalát is, hogy amikor jövünk haza, vagy jönnek hozzánk a családjaink, rokonaink, vendégeink, hogy szép legyen a környékünk.”
Őszre újabb száz fa elültetését tervezik a helyiek, hogy pótolják és kibővítsék a most kitörteket.

Közösen ültetett fasort törtek ki ismeretlenek Csantavéren

Szombatról vasárnap hajnalra ismeretlenek 50 fát törtek ki Csantavéren.

Vasárnap július 10-e, tegnap volt.
A csantavéri lakosok nagyon szomorúan
vették észre a kárt.
Ezeket a fákat korábban a csantavéri lakosok
közösen ültették és gondozták.
Az ismeretlen tettesek szándékosan
törték ki a fasort.
Az 50 fa közül volt szilfa, nyárfa és meggyfa is.
A fák szépen fejlődtek, hűvöst adtak
és szélvédő szerepük is volt.
A csantavéri lakosok tudni akarják,
hogy kik azok, akik ilyen kárt tettek a faluban.
Őszre újabb 100 fa elültetését tervezik
a lakosok, hogy pótolják és kibővítsék
a most kitört fákat.
Fákat kitörni és rongálni tilos!
Ezzel kárt teszünk a környezetben.


Szakorvosok a gyerekszemek egészségéért már Szabadkán is

Szabadkán eddig nem rendelt olyan szemész, aki közvetlenül a gyerekekre szakosodott. Bár az alapvető vizsgálatokat el lehetett végezni, komolyabb problémák esetén a szülők kénytelenek voltak Újvidékre vagy Szegedre vinni gyereküket.

A helyzet azonban most változik – ezentúl a Zdravomed Medigroupban a belgrádi Miloš szemészeti klinika gyermekszemészetre specializálódott szakemberei végeznek szakrendelést.
Szemészeti ellenőrzésre érkezik a kis Sofija a belgrádi Miloš szemészeti klinikára. Kancsalságát dioptriahiba okozza.
Dr. Dragana Đelošević gyermekszemész: „Segítséggel, illetve azzal, hogy Sofija megfelelő korrekciót biztosító szemüveget visel, az ő története be is fejeződik. A szemüveg segít kiküszöbölni Sofija erőfeszítéseit, hogy szemei megfelelően álljanak, vagyis maga a szemüveg oldja meg azt, hogy szemei együttműködjenek, és azonos pontra nézzenek.”
Kancsalság esetén a szemek nem képesek azonos pontra nézni, aminek következtében nem alakul ki a kétszemes látás. Normál esetben a szemek mindig együtt és egy irányba mozognak, az agyunk így tud háromdimenziós képet alkotni. Ez az egyensúly azonban felborulhat, aminek hatására akkor is másképp állnak a szemek, ha épp egy pontra fókuszálunk - mondta a gyermekszemész.
„Van, amikor ez öröklődő, a dioptriás állapot, illetve a szem alakja. Sok esetben a dioptria, amivel találkozunk, összetett, és nem engedi, hogy a szem tiszta képet kapjon, ezáltal pedig hogy a szem, azaz a látás fejlődjön. Van, amikor ez csak az egyik szemet érinti, van, amikor mindkettőt. Fontos, hogy mindkét szem a lehető legjobb képet kapja, és a kölcsönös együttműködés a lehető legjobb legyen, hogy egész életen át maximális legyen a vizuális kapacitás.”
A kis Anikánál veleszületett szürke hályog miatt alakult ki a kancsalság.
Dr. Aleksandra Radojičić gyermekszemész: „Hályogműtéten esett át, műlencsét ültettek be a szemébe. Most magas a dioptriája. Kontaktlencsét visel azon a szemén. Amikor a két szem dioptriája között nagy a különbség, nem lehet szemüveget hordani. Ilyenkor a nagyon kicsi gyerekeknek is kontaktlencsét adunk. Természetesen a szülők helyezik fel és veszik le a kontaktlencsét. Ő pedig hordja. Nekünk most ellenőriznünk kell nála a szemnyomást, mert intraokuláris műtétek esetén utólag megugorhat a szemnyomás. A dioptriát is ellenőrizni kell, mert annak a műtött szemen jónak kell lenni, hogy a szem jó minőségű képet küldjön az agynak. Az egészséges szemén kötést kell viselnie annak érdekében, hogy megfelelően fejlessze a látását a másik szemével.”
A kancsalság többnyire gyermekkorban kezdődő betegség, kezelése évekig is eltarthat. Kulcsfontosságú időben felfedezni a problémát - magyarázta a szemész.
„Ötéves korig 98 százalékban teljesen kigyógyítható. Ezért fontos, hogy a szülők, ha nem is vesznek észre rendellenességet, tehát a gyereknek szépen állnak a szemei és jól működnek, a negyedik életévében elvigyék szemészeti vizsgálatra. Tehát valahol a harmadik és a negyedik születésnapja között. Ha a családban valakinek magas a dioptriája, kancsalságban szenved, vagy rövidlátó, akkor már egyéves korában el kell vinni a gyereket vizsgálatra.”
A belgrádi Miloš szemészeti klinika gyermekszemészetre specializálódott szakemberei havonta egyszer a szabadkai Zdravomed Medigroupban is végeznek szakrendelést. Időpontot az érdeklődők a 024/555-025-ös telefonszámon tudnak foglalni, valamint személyesen is felkereshetik a rendelőt a Vuk Karadžić utca 19-es szám alatt.

Szabadkán eddig nem volt olyan szemész, aki a gyerekekre szakosodott.

Komolyabb szemproblémák esetén
eddig a szülőknek Újvidékre vagy Szegedre
kellett, hogy vigyék gyermeküket szemészhez.
A szemész olyan orvos, aki a szembetegségeket gyógyítja.
Most már Szabadkán is van olyan szemész,
aki a gyerekekre szakosodott.
A szabadkai Zdravomed Medigroupban dolgoznak
a gyerekekre szakosodott szemészek.
A belgrádi Miloš szemészeti klinikáról érkeznek
a gyerekekre szakosodott szemészek Szabadkára.
Belgrád Szerbia fővárosa.
A szemészek azt tanácsolják a szülőknek,
hogy a 3 és 4 év közötti gyermeküket
vigyék el szemészeti vizsgálatra.
Ha a családban valakinek magas dioptriája van,
kancsal vagy rövidlátó, akkor már
1 éves korban is ajánlott a gyermeket
szemvizsgálatra vinni.
A dioptria a szemüvegben lévő lencse,
aminek segítségével az ember élesebben lát.
A gyerekekre szakosodott szemészek
havi 1 alkalommal végeznek vizsgálatokat
Szabadkán, a Zdravomed Medigroupban.
Időpontot a következő telefonszámon lehet kérni:
024 555 025
Személyesen is lehet időpontot kérni
a szabadkai Zravomed Medigroupban.
A Vuk Karadžić utca 19-es címen található
a szabadkai szemészet.


Minden külföldről hazatérőt megfigyelés alá helyeznek

Megfigyelés alá kerül minden külföldről visszaérkező szerbiai állampolgár pénteken 18 órától - hangzott el a válságstáb mai ülésén.

Dr. Darija Kisić Tepavčević azt javasolja, hogy mindenki térjen vissza péntekig Szerbiába.
Elmagyarázta: nem karanténról vagy önizolációról van szó, csak megfigyelésről, annak érdekében, hogy megakadályozzák a koronavírus terjedését.
A felügyelet valójában azt jelenti, hogy bizonyos időközönként jelentkezni kell az egészségügyi szolgálatoknál. Ennek részleteiről a lakosok péntekig kapnak pontos tájékoztatást.
Az intézkedésre azért van szükség, mert az utóbbi napokban megnövekedett az előző héthez képest a pozitív koronavírusos esetek száma - magyarázta Dr. Darija Kisić Tepavčević. Hozzátette: ezt a növekedést nem csak Szerbiában, hanem más európai országokban is regisztrálták: „A fertőzések gyakorisága szerint például Montenegró a harmadik helyen áll Európa összes országához viszonyítva. Ugyanígy nagyon magas helyen van Horvátország és Bosznia-Hercegovina is. Ezt azért említjük, mert a legtöbb állampolgárunk jelen pillanatban ezekben az országokban tartózkodik. Hazánkban az epidemiológiai helyzet sokkal kedvezőbb, de minden állampolgárunknak, aki ezekbe az országokba ment, szem előtt kell tartania, hogy ezekben az országokban sokkal nagyobb a fertőzés kockázata.”
Ezért Dr. Darija Kisić Tepavčević azt javasolja, hogy mindenki térjen vissza péntekig Szerbiába, mert este 6 órától érvénybe lép a döntés, miszerint megfigyelés alá kerül mindenki, aki külföldről tér haza. Tehát a megfigyelés nem csak azokra érvényes, akik az előbbiekben említett országokból térnek haza: „Azért említettük ezeket az országokat, mert jelenleg itt tartózkodik az állampolgáraink legtöbbje. Tehát ez mostanra és az egész régióra vonatkozik, mert gyakorlatilag ebben a pillanatban a legtöbb európai országban a járványügyi helyzet meglehetősen rosszabb a miénktől.”
A Batut Közegészségügyi Intézet igazgatóhelyettese elmagyarázta, a megfigyelés valójában azt jelenti, hogy bizonyos időközönként jelentkezni kell az egészségügyi szolgálatoknál. Ennek részleteiről a lakosok péntekig kapnak pontos tájékoztatást. Dr. Branislav Tiodorović, a válságstáb tagja azt mondta, a határon majd mindenkit értesítenek, hogy megfigyelés alá került és 24 óra alatt jelentkezni kell az illetékes covid-rendelőben.

Orvosi megfigyelés a külföldről hazatérőknek

Minden külföldről visszaérkező szerbiai állampolgárnak orvosi megfigyelésre kell menni.

Péntek este 6 órától
kell orvosi megfigyelésekre
járni azoknak a szerbiai
állampolgároknak, akik
külföldről utaznak haza,
Szerbiába.
Péntek szeptember 18-a lesz.
Az orvosok azt mondják,
jobb, ha minden
szerbiai állampolgár
péntekig haza utazik
Szerbiába.
Nem karanténról vagy
önizolációról van szó,
csak orvosi megfigyelésről.
Azért kell orvosi megfigyelés,
hogy a külföldről
Szerbiába utazó
szerbiai állampolgárok
ne hozzák be az országba
a koronavírust.
Péntekig lesz
több információ
arról, hogy milyen
gyakran kell majd
orvosi megfigyelésekre
menni.
A határokon majd mindenkit
értesítenek, hogy
megfigyelést kapott,
és 24 órán belül
jelentkezni kell
a helyi covid-rendelőben.
24 óra 1 napot jelent.
A koronavírust
COVID 19-nek is
hívják.
Covid-rendelő minden
városban van.


Nagyon elengedtük magunkat?

A járvány még mindig jelen van, óvatosnak kell lennünk - hívják fel a figyelmet a szakemberek.

Jelenleg az évnek abban a szakaszában vagyunk, amikor a cseppfertőzés útján terjedő betegségek aktivitása csökken - jelentette ki a szerb közmédia műsorában Darija Kisić Tepavčević a koronavírus kapcsán. A Batut Közegészségügyi Intézet igazgatóhelyettese azonban arra is felhívta a figyelmet, hogy a járvány még mindig jelen van, ezért óvatosnak kell lennünk. Továbbra is ajánlott a védőmaszk, illetve kesztyű viselése, valamint a társadalmi távolságtartás. Tepavčević arról is beszélt, hogy a kedvező időjárás miatt sokan gondolkodnak az utazási, illetve nyaralási lehetőségeken. Ennek azonban feltételei vannak - tette hozzá.
Kép: Tanjug/Szerb Kormány/Slobodan Miljević
„A felelősség ebben az esetben megkérdőjelezhetetlen, mert minden bizonnyal a legjobbak szerint cselekszünk, ha az egészségünkről van szó. Sokan kérdezik, úgy gondoljuk-e, hogy az emberek elengedték magukat, hogy mindannyian elengedtük magunkat, mert látjuk, hogy az utcán egyre több ember van, hogy sétálnak, hogy sokaknak nincs védőmaszkja. Megjegyzem, mindenki egyénileg méri fel a kockázatot, hogy a szabadban mennyire szükséges a maszk viselése, ha a családdal megyünk sétálni, akikkel egyébként is szoros kapcsolatban vagyunk. Most arra van szükség, hogy minden erőnket arra összpontosítsuk, és arra koncentráljunk, amikor zárt térben vagyunk, ahol sok ember van.”

A járvány még jelen van, legyünk óvatosak!

A szakértők szerint a járvány még mindig jelen van, ezért óvatosnak kell lennünk.

Egyre kevesebb
az új koronavírusos beteg
Szerbiában, de ez
nem jelenti azt,
hogy már nincs jelen a vírus.
Fontos betartani
még mindig
az emberek közötti
távolságtartást.
Fontos még mindig,
hogy ne menjünk
olyan helyre, ahol tömeg van.
Fontos még mindig
a védőmaszk
és a kesztyű viselése.
Ha az emberek
vigyáznak egymásra,
és nem mennek olyan helyre,
ahol nagy a tömeg,
akkor nem lesz több
új koronavírusos beteg
az országban.
Ezért kell óvatosnak lennünk.


Ma van pünkösdvasárnap

A Szentlélek kiáradását ünnepeljük. Pünkösd a húsvét utáni hetedik vasárnapon és hétfőn tartott keresztény ünnep. A Szentlélek ezen a napon áradt ki Jézus tanítványaira, az apostolokra.

A pünkösd sajnos egy kicsit háttérbe szorul az ünnepek között, ugyanakkor kettős ünnepről van szó: egyrészt a szentlélek kitöltetésének ünnepe, másrészt pedig az egyház születésnapja - erről beszélt Hitünk című műsorunkban Orosz Attila bácskai református esperes. Pünkösd a református egyház esetében is jelentős ünnep, ilyenkor vesznek először úrvacsorát magukhoz a konfirmálók - tette hozzá az esperes.
„A Biblia többféle jelképet használ a pünkösd szimbolizálásához, hiszen ez egy kézzelfoghatatlan ünnep tulajdonképpen, nincs egy olyan történet mögötte, ami az emberek előtt képekben is megjelenik. Én a tűz szimbólumát emelném ki, és az lenne a keresztyén értékrendünkben, minden felekezetben a mérvadó, úgy érzem, hogy a pünkösdi szentlélek tüze kellene, hogy átmelegítse a családok szívét, mindannyiunk szívét, az kellene, hogy világosságot adjon ebben a pislákoló, lassan, de biztosan kialvó hitvilágunkban. Ehhez a kialvó pislákoló fényhez nagyban hozzájárult a koronavírus járvány, amiben élünk.”

Ma van pünkösdvasárnap

Pünkösd nagy ünnepet jelent
a keresztény hívők számára.
Pünkösd a húsvét utáni
hetedik vasárnapon és hétfőn van.
Pünkösdkor a Szentlélek kiáradását ünnepeljük.
A Szentlélek ezen a napon áradt ki
Jézus tanítványaira.
Jézus tanítványait apostoloknak nevezzük.
Pünkösdhétfő is ünnepnap a keresztény hívők számára.
Pünkösdhétfő május 24-e, holnap lesz.


Tanévnyitó szentmise Nagybecskereken

A diákok már 3 hete elfoglalták helyüket a nagybecskereki Szathmáry Karolina Kollégiumban és a muzslyai Emmausz fiúkollégiumban, most pedig ünnepélyes szentmisével nyitották meg a tanévet. Mindkét intézményben továbbra is várják a jelentkezőket.

A nagybecskereki székesegyházban Szent Gellért vértanú tiszteletére bemutatott tegnap esti szentmise egyúttal a katolikus kollégiumok, a muzslyai Emmausz fiúkollégium és a nagybecskereki Szathmáry Karolina leánykollégium kollégistáinak a tanévnyitója volt. A szentmisét Német László belgrádi érsek celebrálta, a bánáti papság közreműködésével.
A Szathmáry Karolina leánykollégium a felújítás óta maximális létszámmal működött. Az idén a 22 érettségiző helyére nyolc új lakó érkezett.
Karl Jenő, megbízott igazgató, Szathmáry Karolina leánykollégium: „Van még hely. Tehát év közben is lehet hozzánk csatlakozni. Ehhez a lelkes csapathoz. Elsősorban középiskolásokat várunk, de jöhetnek egyetemisták is. Van még hely, tehát nyugodtan lehet hozzánk fordulni. Meg lehet bennünket találni a honlapon keresztül vagy a közösségi oldalakon. Szeretettel várunk minden diákot, egyetemistát.”
A közelmúltban felújított épület rendkívül jó lakhatási és tanulási feltételeket nyújt a lányoknak.
Szemerédi Lúcia, kollégista, Kisorosz: „A gimnáziumba járok, negyedik osztályos vagyok és negyedik éve vagyok kollégista. Úgy gondolom, hogy nagyon jó döntés volt, hogy a kollégiumba iratkoztam. Az elejében nehézkes volt beilleszkedni, de most már nagyon jól érzem itt magam.”
A tanulás mellett nagy hangsúlyt fektetnek a közösségi életre is.
Szabó Laura, kollégista, Szaján: „Igazából nem is volt kérdés, hogy ha ide jövök Nagybecskerekre középiskolába, akkor a kollégiumban fogok lakni, és nem is bántam meg ezt a döntésemet, mert tényleg nagyon jó választás volt. Nagyon színes programok vannak, mindenki kedves és tényleg egy nagyon jó közösség.”
A muzslyai Emmausz fiúkollégiumból a tavasszal tíz végzős középiskolás távozott. A helyükre valamivel többen érkeztek, de még így is maradt szabad hely. Az új kollégisták beilleszkedése nem szokott gondot okozni.
Komarek Márió, kollégista: „Nagykikindáról jöttem. 15 éves vagyok. Zeneiskolás. A kollégiumban jelenleg három hete lakom. Nagyon tetszik.”
A kollégiumba kezdetben főleg a bánáti középiskolások érkeztek, akik valamelyik nagybecskereki középiskola magyar osztályába iratkoztak. Ma már bácskai kollégistáik is vannak.
Kocsicska Gergő, kollégista, Temerin: „Akárkinek ajánlom, aki itt Nagybecskereken akar továbbtanulni és nincs lehetősége valahol megszállni. Nagyon ajánlom, főleg fiúknak. A kollégium rengeteg lehetőséget kínál. Nagy hangsúlyt fektetnek a megfelelő tanulmányi eredményekre is, de különféle programokat is szerveznek.”
A bánáti katolikus kollégiumoknak jelenleg több mint nyolcvan növendéke van. Nekik köszönve él még a magyar tannyelvű oktatás a nagybecskereki középiskolákban. Az intézmények a magyar kormány támogatásával épültek és működnek.

Tanévnyitó szentmisét tartottak Nagybecskereken

Tegnap tanévnyitó szentmisét tartottak Nagybecskereken.

Tegnap szeptember 24-e, vasárnap volt.
A diákok már 3 hete beköltöztek
a nagybecskereki Szathmáry Karolina Kollégiumba
és a muzslyai Emmausz fiúkollégiumba.
Mind a 2 kollégiumba továbbra is várják a jelentkezőket.
Tegnap ünnepélyes szentmisével nyitották meg a tanévet.
A szentmisét Német László belgrádi pap tartotta meg.
A Szathmáry Karolina leánykollégiumba idén 8 új lakó érkezett.
Ebben a kollégiumban még mindig van szabad hely
új diákok számára.
Főleg középiskolások jelentkezését várják,
de egyetemistákat is fogadnak.
A Szathmáry Karolina leánykollégiumot nemrég
nagyon szépen felújították.
A muzslyai Emmausz fiúkollégiumból a tavasszal
10 végzős középiskolás távozott.
Ebben a kollégiumban is van még szabad hely.
A tanév közben bármikor beköltözhetnek új diákok a kollégiumba.
A kollégiumokban magyar nyelvű foglalkozásokat tartanak a diákoknak.


Olivér jól van, stabil az állapota a kezelés után

Lassan három hete már annak, hogy a bajmoki Pál Gajódi Olivér megkapta a génterápiás kezelést a budapesti Bethesda Gyermekkórházban. Jó hírrel szolgálhatunk: Olivér jól van!

A kisfiú és a szülei már nincsenek a kórházban, de továbbra is Budapesten tartózkodnak, hisz hetente kell ellenőrzésre járniuk. Olivér sorsát valószínűleg mindannyian a szívünkön viseljük, ezért utánajártunk annak, hogy hogy van most, és milyen kihívások állnak még előtte az elkövetkezendő időszakban.
Olivér sikeresen vette az eddigi akadályokat, édesanyjának és édesapjának, valamint az orvosi csapatnak köszönhetően pedig állandó segítséget kap, hogy ez továbbra is így legyen.
Gajódi Tímea, Olivér édesanyja: „Jól van, az állapota stabil per pillanat. Minden héten kötelező kontrollokra térünk vissza a Bethesda Gyermekkórházba, ahol különleges laborvizsgálatokat, vérvételeket végeznek el Olivéren.”
Az orvosok azonban nem csak a heti vizsgálatok alkalmával tájékozódnak a kisfiú állapota felől.
Dr. Mikos Borbála, a Bethesda Gyermekkórház orvosigazgatója, a Zolgensma team vezető orvosa: „Természetesen élő kapcsolatban vagyunk Olivér szüleivel, és telefonon szinte naponta konzultálunk, érdeklődünk az állapota felől, és rendelkezésükre állunk folyamatosan.”
Olivérék tehát jelenleg Budapesten vannak, de már nem a kórházban, és így már az egész család együtt lehet. Még egy ideig a magyar fővárosban kell maradniuk a rendszeres vizsgálatok miatt.
Gajódi Tímea, Olivér édesanyja: „Három hónapig biztos itt leszünk, persze nagyon szeretnénk már hazamenni, mert persze hiányoznak a szülők, nagyszülők, testvérek, de Olivér miatt ezt ki kell még bírnunk, szóval valahol júniusban tudnánk hazatérni.”
Dr. Mikos Borbála, Olivér kezelőorvosa elmondta, a múlt héten volt egy újabb mérföldkő a kisfiú kezelésében, hisz addig a gyomorba helyezett csövön keresztül egy pumpa segítségével részesült folyamatos táplálásban. Múlt héten átállították a nappali táplálást kicsi, szakaszos táplálásokra, így Olivérnek több szabad órája van az ébrenléti időszakban, ami pedig elősegíti az aktívabbá válását, és a mozgásának fejlődését is.
Dr. Mikos Borbála, a Bethesda Gyermekkórház orvosigazgatója, a Zolgensma team vezető orvosa: „Hasonlóan a légzéstámogatást is folyamatosan követik a specialistáink. Nagy örömnek éltük meg és eredménynek érezzük azt, hogy a génterápia után is szépen erősödött az ő saját légzése, ezért a több hónapon át korábban szükséges gégekanült nem kellett visszahelyeznünk, és továbbra is ezen az orrmaszkon keresztül történik a légzéstámogatása.”
Dr. Mikos Borbála hozzátette, reményeik szerint a jövő héten elérkezhetnek egy újabb mérföldkőhöz, amikor az immunrendszert gyengítő kezelést elkezdenék lassan, négy hét alatt leépíteni.

Olivér egészsége jól van

Lassan már 3 hete, hogy a bajmoki Pál Gajódi Olivér megkapta a gyógyulásához fontos gyógyszert.

Bajmok 1 város Vajdaságban.
Olivérnek súlyos betegsége van.
Olivér betegségének a neve
gerinc eredetű izomsorvadás.
A gerinc eredetű izomsorvadás
nagyon veszélyes betegség.
Olivér gyógyulásához egy nagyon drága
gyógyszerre volt szükség.
Olivér 3 hete kapta meg
a drága gyógyszert Budapesten,
a Bethesda Gyermekkórházban.
Budapest Magyarország fővárosa.
Szerencsére Olivér most jól van.
Olivér és szülei már nincsenek a kórházban.
Továbbra is Budapesten kell, hogy
maradjon Olivér és szülei, mert
minden héten orvosi vizsgálat kell a kisfiúnak.
Olivér édesanyja elmondta, hogy
már nagyon várják, hogy haza térhessenek,
mert hiányzik a család többi része is.
Olivér édesanyját Pál Gajódi Tímeának hívják.
Tímea elmondta, hogy a tervek szerint
júniusban térhetnek haza a kisfiúval.
Olivérre még sok gyógyulás
és orvosi vizsgálat vár, de a lényeg,
hogy egyre jobban van.


Kevesebb esküvő Szabadkán

Vannak, akik a járvány idején mégis kimondták egymásnak a boldogító igent.

Csütörtöktől 50 vendég jelenlétében lehet polgári házasságot kötni Szerbiában. A szertartás alkalmával azonban minden jelenlevőnek be kell tartania a védőintézkedéseket: kötelező a kézfertőtlenítés, a maszk és a távolságtartás. Szabadkán, a Városházán ma már három esküvőt is tartottak.
Március elején, amikor kihirdették Szerbiában a rendkívüli állapotot, sok házasságkötésre készülő pár kétségbe esett. A szigorú korlátozások ellenére a szabadkai Anyakönyvi Hivatalban is csak rövid ideig szüneteltek a házasságkötések. Szűk körben, csak tanúk jelenlétében a párok megtarthatták a polgári esküvőjüket. Így döntött Beáta és választottja Attila, ők április elsején mindennek ellenére frigyre léptek, ezzel is bizonyítva egymás iránti elkötelezettségüket. Bartók Beáta, Szabadka: „Amikor ő megkérte a kezem, ő akkor is azt mondta, hogy menjünk csak el négyen, mert hogy nem az a lényeg, hogy minél nagyobb felhajtás legyen, és hogy jöjjenek az emberek. Nyilván szerettük volna megosztani mindenkivel a mi boldogságunkat, de ez igazából rólunk szól, és nekünk fontos volt, hogy attól függetlenül, hogy van ez a helyzet, tehát igen, ebben a helyzetben is kitartunk egymás mellett, és miért ne lehetne most?”
Morvai Levente és Farkas Edina részére a május 16-a egy fontos dátum. Ezért ők mindenképp ezen a napon kívánták egymásnak kimondani a boldogító igent. Szerencséjükre csütörtök óta enyhültek korlátozások, és már 50 vendég jelenlétében köthettek házasságot. A szertartás alkalmával továbbra is minden jelenlevőnek be kellett tartania a védőintézkedéseket, kötelező volt a kézfertőtlenítés, a maszk viselése és a jelenlevők közötti két méteres távolság betartása. Farkas Edina: „Mi akkor kezdtünk el járni, és akkor úgy döntöttünk, hogy ha akkor elkezdtük ezt az életet együtt, akkor így vigyük tovább, egy lépéssel előrébb lépjünk. Így szerettük volna, hogy 16-a legyen.”

Esküdni szabad, de megülni a lakodalmat, és szélesebb baráti és családi körben megünnepelni a nagy napot továbbra sem engedélyezett. Piuković Norbert, teremtulajdonos, Szabadka: „Hivatalosan nem kaptunk semmilyen információt, hogy mikor, mit, hogy csináljunk. Mindent csak ismerősöktől hallottunk, másik vendéglátóstól, tehát, hogy 15-től indulhatunk, és akkor már meg lehet tartani nagyobb lakodalmakat is. Ha időközben valami változna, mert rebesgetik, hogy 18-tól kötelező lesz a maszk viselete, nem tudjuk, hogy hogy fogjuk ezt kivitelezni, és nem tudjuk, hogy a vendégek tudnak-e majd jönni lakodalomba.”
A koronavírus-járvány miatt mégis sokan lemondták vagy elhalasztották az esküvőjüket, mondta el Kobrehel Aranyka, az Anyakönyvi Hivatal anyakönyvvezető-helyettese. Szabadkán a rendkívüli állapot bevezetése után a bejelentett ötven helyett csak tíz esküvőre került sor az elmúlt két hónapban. Ezeken az esküvőkön csak az ifjú pár és a tanúk vehettek részt. A boldogító igent is szigorúan szájmaszk alatt mondhatta ki a frigyre lépő pár. A legtöbb pár a tavaszi vagy a nyári esküvőjét átszervezte a következő évre, vagy őszi, esetleg téli időpontot választott. „Ma csak 3 esküvő lesz a 15 helyett, ami még decemberben volt bejegyezve, 15 esküvő a mai napra, de sajnos sok elmaradt, és csak három lesz megtartva.”
Kobrehel Aranyka elmondta, hogy júniustól nemcsak szerdán és szombaton lehet majd házasságot kötni a Városháza termében, hanem pénteken is lesz erre lehetőség. Arra vonatkozóan, hogy mikor mehetnek vasárnaponként terepre is esketni, még nincsenek információik.

Kevesebb esküvő Szabadkán

A koronavírus-járvány és a korábban meghozott szigorítások miatt kevesebb az esküvő Szabadkán.

Sok esküvő lett volna
tavasszal és nyáron
a szabadkai Városházán.
A koronavírus-járvány miatt
sok fiatal pár lemondta,
vagy későbbre tette
az esküvőjét.
A járvány idején
az 50 esküvő helyett
csak 10 esküvő lett
megtartva
a szabadkai Városházán.
Voltak olyan fiatal párok,
akik a járvány idején is
összeházasodtak
a szabadkai Városházán.
A járvány idején még csak
a fiatal pár,
a 2 tanú
és az anyakönyvvezető
lehetett bent a teremben.
Csütörtök óta 50 vendég
lehet bent a teremben
a polgári esküvőkön
Szerbiában.
Csütörtök május 14-e volt.
Az esküvőkön mindenkinek
kötelező a maszk viselése
és a kézfertőtlenítés.
A polgári esküvőkön is
fontos betartani
a távolságtartást
az emberek között.
Szombaton, vagyis tegnap 3 esküvőt
tartottak a szabadkai Városházán.
Szombat május 16-a volt.
A járvány előtt
a tegnapi napra 15 esküvőt
foglaltak le, de
a 15 esküvő helyett,
csak 3 lett megtartva.
A Városháza termében
most szerdánként
és szombatonként
lehet esküvőket tartani.
Júniustól már
szerdánként, péntekenként
és szombatonként lehet
polgári esküvőt tartani
a Városházán.
Esküdni a fiatal pároknak szabad,
de lakodalmat szervezni nagy társaságnak
még nem szabad Szerbiában.


Életveszélyes a befagyott állóvizek vékony jegére lépni

Az elmúlt napokban a kemény fagyoknak köszönhetően egyre több helyen alakult ki vékony jégréteg az állóvizeken, de ezekre rámenni életveszélyes.

A szakemberek szerint az állóvíz jege akkor tekinthető biztonságosnak, ha a vastagsága eléri vagy meghaladja a 10 centimétert. A következő napokban sem várható, hogy a vékony jégréteg lényegesen hízzon, hiszen napközben a déli órákra plusz 3-4 Celsius-fok várható, sőt a jövő hét közepén akár 10-11 fokot is mérhetünk majd a legmelegebb órákban.
A komolyabb fagyok ellenére a Palicsi-tó vize még csak kásásodni sem kezdett el, jégréteget sehol sem találtunk. Még a tapasztalt palicsiak sem igazán emlékeznek, mikor volt utoljára korcsolyázásra alkalmas vastag, összefüggő jégpáncél a tavon.
Szabó Ibolya, Palics:„ Arra emlékszem, amikor a lányom kicsi volt '84-ben, akkor jöttünk korcsolyázni. De akkor nagyon-nagyon nagy darabon be volt fagyva. Úgyhogy sokan voltunk, itt, a Halászcsárda előtt korcsolyáztunk.
- Egyébként mit gondol, mennyire biztonságos a Palicsi-tó hogyha befagy, és milyen vastagnak kell lennie a jégrétegnek?
- Hát minimum tíz centi és attól több.”
Az elmúlt napok éjszakai mínuszai még nem voltak elég kemények ahhoz, hogy a Palicsi-tó vize egyáltalán befagyjon, vagy legalább egy vékony jégréteg keletkezzen rajta. Viszont a szomszédos Vértón van egy vékony, néhány milliméteres jégréteg, amely viszont nem elég vastag ahhoz, hogy bárki rámerészkedjen a jégre, ugyanis a jégnek legalább tíz centi vastagságúnak kellene lennie, hogy biztonságos legyen ahhoz, hogy korcsolyázni lehessen rajta, vagy bárki rámerészkedjen a tó jegére.
A ludasiak nádvágásra készülnek. A Ludasi-tó nagy részét jég borítja, de az is nagyon vékony, arra sem ajánlott rámenni.
Csömöre József, Ludas: „A jég vastagsága maximum két centi. Tehát annyit jelent, hogy nem lehet rámenni. Nemhogy próbálkozni, hanem nem is szabad megpróbálni. Itt pedig alig fél méter a víz, arra följebb meg azt nézem, hogy lehet be se nincs fagyva, ahol mélyebbek a vizek. Nem voltak még olyan hidegek, jól van volt itt két nap, de ez mind kevés.”
A hétvégén esedékes nádvágás is sokkal könnyebben menne, ha a Ludasi-tavat vastag jégréteg borítaná. Egyelőre azonban az állóvizek jegére nem biztonságos rámenni, így a palicsiak és a hajdújárásiak is a több külvárosi településen kialakított mobil korcsolyapályákon csúszkálhatnak.
Makár Levente, Hajdújárás:„ Szuper, nagyon jó, jók a korik, kényelmesek. Nagyon tetszik.
- A Ludasi-tóra nem mentél még rá, a jégre, mert nincs befagyva rendesen?
- Nem, én csak ide szoktam menni.”
Azt, hogy a vékony jégréteg életveszélyes lehet, 2019. január 17-én megtapasztalta egy jégvitorlázó a Palicsi-tavon. Az akkori eseményekről a Pannon Televízió exkluzív tudósítást adott. Akkor a tűzoltók, a búvárok, a vízimentők, a különleges egységek vettek részt annak a szerencsétlenül járt férfinek a mentésében, aki alatt beszakadt a jég. A segítségére indult csónak is megrekedt a jégkásában, két tűzoltóval és a csuromvizesen didergő jégvitorlázóval, akit tűzoltóruhába bújtattak, hogy megvédjék a kihűléstől. A szerencsétlenül járt jégvitorlázó öt évvel ezelőtt Milan Pavkovićnak, a szabadkai Spartacus Búvárklub mentőparancsnokának köszönhette, hogy megmenekült.

Veszélyes a befagyott tavak vékony jegére lépni

Életveszélyes a befagyott tavak vékony jegére lépni.

Az elmúlt napokban kemény fagyok voltak térségünkben.
A fagy miatt egyre több helyen alakult ki vékony jégréteg az állóvizeken.
Ezekre a vékony jégrétegekre rámenni életveszélyes.
Állóvíz például a tó, a mocsár.
Szakemberek szerint az állóvíz jege akkor biztonságos,
ha a vastagsága eléri a 10 centimétert.
Akkor biztonságos korcsolyázni vagy rámenni az állóvíz jegére,
ha vastagsága több mint 10 centiméter.
A következő napokban sem várható,
hogy a vékony jégréteg vastagabb legyen.
Azért, mert napközben a déli órákra
plusz 4 fok várható a következő napokban.
A jövő héten akár 11 fokot is mérhetünk majd a legmelegebb órákban.
Ezért nem lesz biztonságos az állóvizek jégvastagsága
a következő napokban sem.
A Palicsi-tó vize és a Ludasi-tó vize sem fagyott be.
Ezért tilos rámenni mind a 2 tó vékony jegére.
A palicsi és a hajdújárási lakosok is
a helyi ideiglenes korcsolyapályákon csúszkálhatnak.
A gyerekek és a felnőttek is nagyon örülnek ezeknek
a több településen is kialakított ideiglenes korcsolyapályáknak.


Kiállították a hajdújárási Lurkóház védenceinek alkotásait

Gyöngyből fűzött nyakláncokat, karkötőket, nemezből gyúrt állatokat és tésztából sütött kalácsokat készítettek az elmúlt fél évben a hajdújárási Lurkóház védencei. A 25 gyerek alkotását tekinthették meg az érdeklődők ma délután.

A Szakkör foglalkozásain mindegyik gyerek kiélhette kreativitását és megtalálhatta azt, ami igazán érdekli őt. A projekt a magyar kormány támogatásával valósult meg.
A hajdújárási Lurkóház védencei nagy örömmel mutatták az elmúlt fél évben készített munkájukat. A legnépszerűbb foglalkozás a kalácssütés volt.
Juhász Márk: „A mézeskalács-készítés volt a kedvencem, abban vettem a legjobban részt. Eléggé finomakat is csináltunk, csak nem kaptuk el mindent, mert kellettek a kiállításhoz. Azonkívül volt még a nemezelés, az sem volt rossz.”
Kopilović Krisztián: „- Gyöngyöket fűztünk, mézeskalácsot csináltunk.
- Mi tetszett a legjobban?
- A gyöngyfűzés.”
Harmath Károly ferences atya, a Poverello Alapítvány igazgatója szerint az ilyen foglalkozások fényt deríthetnek arra, hogy milyen képességük van a gyerekeknek. Szükség van az ügyes fiatalokra - tette hozzá.
„Fel kell fedezni, hogy mi az, ami a gyermeket érdekli, hogy miben lesz ő boldog, mit fog szeretettel készíteni. Sok szülő abban téved, hogy rátukmál a gyerekre valamit, amivel aztán egész életét rabbá teszi. Ilyesfajta kézügyesség gyakorlás, meg a különböző technikákkal való megismerkedés segíthet abban, hogy továbbgondolkodjon a gyermek is.”
A nemezelés technikáit Erdélyi Olíviától, a gyöngyfűzést és a mézeskalácssütést Huzsvár Csík Ildikótól, Gulyás Oldal Emesétől és Ibolyától tanulhatták meg.
Kádár Erzsébet, vezető, Lurkóház, Hajdújárás: „Nagyon érdekes volt. Először nagy volt a lelkesedés, utána mindenki leszűrte, hogy neki mi az, ami megfelel. A mézeskalács, az mindenkinek megfelelt. Lehetett nyers tésztát kóstolni, sültet, az illat ugye betöltötte az egész házat, ezt mindenki nagyon élvezte.”
A Szakkör elnevezésű program 2021-ben indult el. Az elmúlt évben kilenc településen 35 szakkörben folyt a munka. Idén jóval nagyobb az érdeklődés, 30 délvidéki településen összesen 92 műhelyfoglalkozást indítanának.
Sarnyai Károly, munkatárs, Felnőttképzők Regionális Hálózata, Magyarkanizsa: „Itt, Hajdújáráson a Lurkóház volt a legtömegesebb. Ha az egyik gyerek csinálja, akkor a másik is kívánja. Itt valóban nagyon sok fiatal gyermek, ahogy mögöttünk is látható, a kiállításon látszik, nagyon ügyesen formálta a kis termékeket. Ezek a különböző kézműves dolgok, amiket ők megcsináltak, videó segítségével, oktató videó segítségével állíthatók elő.”
Sarnyai Károly hozzátette, a Szakkör csak egy kísérleti projekt volt, amelyben Vajdaság nagyszerűen helytállt.

Kiállították a hajdújárási Lurkóház gyermekeinek alkotásait

Tegnap kiállításra kerültek a hajdújárási Lurkóház gyermekeinek az alkotásai.

Tegnap június 6-a, hétfő volt.
A hajdújárási Lurkóház 1 napközi,
ahol szegény sorsú gyerekeket foglalkoztatnak.
A Lurkóház gyermekei gyöngyből fűzött
nyakláncokat, karkötőket, nemezből gyúrt állatokat
és tésztából sütött kalácsokat készítettek
az elmúlt 6 hónapban.
A 25 gyerek alkotását tekinthették meg
az érdeklődők tegnap délután.
A Szakkör elnevezésű foglalkozásokon
minden gyerek megtalálhatta azt,
ami igazán érdekli őt.
A Szakkör foglalkozásait a magyar kormány támogatta.
A hajdújárási Lurkóház gyermekei
nagy örömmel mutatták be az elmúlt időszakban
készített munkáikat.
A legnépszerűbb foglalkozás a kalácssütés volt.
A nemezelés technikáit Erdélyi Olíviától
tanulhatták el a gyerekek.
A gyöngyfűzést és a mézeskalácssütést
Huzsvár Csík Ildikótól, Gulyás Oldal Emesétől
és Ibolyától tanulhatták el a gyerekek.


Advent első vasárnapja van

A mai nap a vízkereszt utáni első vasárnapig tartó karácsonyi ünnepkör és az egyházi év kezdete.

Asztalra kerül a várakozást jelképező adventi koszorú. A ráhelyezett négy gyertya közül minden vasárnap eggyel többet gyújtunk meg. A szokás a 19. században jött divatba. Az első, kocsikerék nagyságú adventi koszorún még 24 gyertya állt, és minden hétköznap egy fehéret, minden vasárnap egy pirosat gyújtottak meg.
A liturgiában az advent színe a lila, kivéve advent harmadik vasárnapját, amikor rózsaszín gyertyát gyújtanak. A szó a latin adventus Domini, az Úr eljövetele kifejezésből származik, a világító gyertyák számának növekedése pedig a növekvő fényt szimbolizálja.
A kelebiai templomban ünnepi szentmisén vettek részt a hívek, amelyet a Tarabuka gyermek és ifjúsági kórus tett ünnepélyesebbé.
Az adventi koszorú első gyertyájának meggyújtásával vette kezdetét a kelebiai plébánia ünnepi szentmiséje. A hívek számára az advent a karácsonyra való felkészülés, a megújulás és az elcsendesedés időszaka.
Erdélyi Jolán: „Nagyon régóta járok misére, az egész családom jár misére. Én nem szoktam kihagyni, csak véletlen betegség miatt, olyankor nem jövök. Ez a karácsony a várakozás, az Úr Jézus születése egy nagyon-nagyon szép ünnep, talán a legszebb.”
Az ünnepi misét Szabó Szepesi Csaba püspöki titkár celebrálta, aki prédikációjában úgy fogalmazott, adventben az Úr eljövetelét várjuk. Az ünnepi szentmise zenei kíséretét a gyülekezet tagjaiból álló Tarabuka gyermek és ifjúsági kórus szolgáltatta.
Kecskés István, a Tarabuka gyermek és ifjúsági kórus vezetője: „Mindig van néhány anyuka-apuka, aki nekem énekel, gyermekek, akik hangszerekkel kísérik, és besegítenek az éneklésben, tanulják az éneklést. Nem egy válogatott gyerek társaságról van szó, hanem akik buzgón jönnek, és próbáljuk az évek alatt nevelni őket.”
Az advent jelentőségéről Szubjektív című műsorunkban Szakály József beszélt. A topolyai plébános elmondta, a templomokban ilyenkor újra megjelenik a lila, amely a bűnbánat színe, valamint eltűnnek a díszek az oltárról.
„Az egyház szeretne segíteni, hogy ne egyszerűen csak úgy átessünk a küszöbön, hogy megérkezett a karácsony, hanem valami módon rákészüljünk mind testileg, mind lelkileg erre a fontos eseményre, ezért is tartotta az egyház fontosnak, hogy ne csak a karácsonyt tegye úgy ünneppé, ahogy azt ma ismerjük, legalábbis liturgikusan, hanem ennek a felkészülési időszakát is szabályozza.”
Advent első vasárnapja, amely Szent András napjához legközelebb eső vasárnap, egyúttal az egyházi év kezdetét is jelenti.

Ma van advent első vasárnapja

Ma van advent első vasárnapja, az egyházi év kezdete.

Ma november 28-a, vasárnap van.
Ma asztalra kerülnek az adventi koszorúk.
Az adventi koszorú a karácsonyi várakozást jelképezi.
Az adventi koszorún 4 gyertya van.
Ma az adventi koszorún meggyújtjuk az első gyertyát.
Karácsonyig minden vasárnap
eggyel több gyertyát gyújtunk meg.
Régi szokás adventi koszorúval várni a karácsonyt.
Régen 24 gyertyát helyeztek el az adventi koszorúra.
Régen minden hétköznap meggyújtottak
egy fehér gyertyát az adventi koszorún.
Régen vasárnaponként piros színű gyertyát
gyújtottak meg az emberek az adventi koszorún.
A hagyományos adventi koszorúkon
4 lila gyertya és 1 rózsaszínű gyertya van.
A rózsaszínű gyertyát advent
harmadik vasárnapján kell meggyújtani.
Advent az Úr eljövetelét jelenti.
Az adventi koszorún lévő világító gyertyák
számának a növekedése a növekvő fényt jelképezi.


265 új koronavírusos - a szabadban is ajánlott a maszk Szerbiában

Nyílt térben is ajánlott maszkot viselni Szerbiában, a helyi önkormányzatok pedig a továbbiakban nem adhatnak ki engedélyeket a tömeges gyülekezésekhez - döntött a válságstáb.

265 új koronavírusos esetet regisztráltak Szerbiában az elmúlt 24 órában és két személy vesztette életét a kór szövődményeiben. A szerbiai válságstáb újabb intézkedésekről döntött annak érdekében, hogy csökkentsék a napi fertőzöttek számát. A helyi önkormányzatok is szigorítanak a válságstáb döntése értelmében.
Az elmúlt napokban jelentősen nőtt a napi koronavírusos esetek száma Szerbiában. Újabb ajánlásokat tettek, valamint újabb szigorításokat vezettek be a járvány terjedésének visszaszorítása érdekében. Ennek értelmében mostantól erősen ajánlott a maszk viselése nyílt térben, zárt térben pedig továbbra is kötelező.
Dr. Darija Kisić Tepavčević, a Batut Közegészségügyi Intézet igazgatóhelyettese bejelentette, a belgrádi Aréna hétfőtől ismét koronavírus-fertőzött betegeket fogad, ugyanis a szerb fővárosban jelentősen nőtt a koronavírusos esetek száma: „Ami a maszkviselést illeti az országunkban, zárt térben feltétlenül szükséges, és nyílt térben is, abban az esetben, ha sorban állnak, és nem tudják tartani a szükséges távolságot, nem tudják tartani a másfél métert a többi embertől. Például, amikor a sorban állnak. A szakemberek javaslata természetesen az, hogy nyílt térben is viseljenek maszkot.”
A válságstáb tagjai arról is határoztak, hogy a helyi önkormányzatok nem adhatnak ki a továbbiakban engedélyt tömeges gyülekezésre. A belgrádi Aréna pedig hétfőtől ismét koronavírusos betegeket fogad, a szerb fővárosban ugyanis jelentősen nőtt a fertőzött személyek száma.
Dr. Darija Kisić Tepavčević, igazgatóhelyettes, Batut Közegészségügyi Intézet: „Az elmúlt néhány napban 200 felett van a napi fertőzöttek száma az országban. Látjuk, hogy a környező országokban sokkal rosszabb. Horvátországban pénteken több mint ezer fertőzöttet regisztráltak. De nem ez kell, hogy legyen a vigaszunk, hogy valamelyik másik országban rosszabb. Mi megmutattuk, hogy bírjuk, megmutattuk, hogy felelősségteljesek és lelkiismeretesek vagyunk.”
Dr. Darija Kisić Tepavčević újságírói kérdésre elmondta, egyelőre nincs arra vonatkozó döntés, hogy az oktatási intézmények online tanításra térnének át november elsejétől. A járványügyi szakember kiemelte, ez nem csak a napi fertőzöttek számától függ, hanem attól is, hogy konkrétan az oktatási intézményekben is terjed-e a vírus.

A szabadban is ajánlott maszkot viselni Szerbiában

Zárt térben kötelező maszkot viselni Szerbiában.

Tegnaptól nyílt téren is
erősen ajánlott
maszkot viselni
Szerbiában.
Tegnap október 16-a,
péntek volt.
Nem szabad
tömeges gyülekezéseket
tartani Szerbiában.
Újra több mint
200 új koronavírusos
beteg van Szerbiában.
A szigorítások azért kellenek,
hogy ne legyen újra
nagyon sok
koronavírusos beteg
Szerbiában.
Belgrádban van
eddig a legtöbb új
koronavírusos beteg.
Belgrád Szerbia fővárosa.
Az orvosok azt mondják,
nagyon fontos
a maszk viselése
zárt és nyílt téren is.
Nyílt téren akkor
fontos nagyon a maszk,
ha nem lehet tartani
az 1,5 méter távolságot
a többi embertől.
Ilyen például nyílt téren
a sorban állás.
Nem lehet arról tudni,
hogy az iskolák
áttérnek-e távoktatásra,
vagy marad
a rendes tanítás.
Távoktatás az interneten
keresztül történik.


Mától péntekig ismét megszervezik a kisérettségiket Szerbia-szerte

Az augusztusi vizsgaidőszakban azok írják meg az anyanyelvi, a matematikai és a kombinált tesztet, akik bizonyos okok miatt nem vettek részt a júniusban megtartott vizsgákon.

A mostani tudásfelmérők eredményei augusztus 23-án lesznek nyilvánosak.
A középiskolákban országszerte egyébként még több mint 11 ezer szabad hely van. A középiskolai iratkozásokat augusztus 27-én és 28-án tartják.

Mától péntekig ismét megszervezik a kisérettségiket egész Szerbiában.

Ma augusztus 18-a, szerda van.
Péntek augusztus 20-a lesz.
A kisérettségi tudásfelmérő teszt.
A kisérettségi mutatja meg a tanuló tudását,
amit az általános iskolában szerzett.
Kisérettségit a 8. osztályt fejező tanulók írták.
Most azok a 8. osztályt fejező diákok írják
a kisérettségit, akik valami miatt júniusban nem írták meg.
Kisérettségi anyanyelvből, matematikából
és kombinált tesztből van.
A magyar gyerekeknek a magyar az anyanyelvük.
A szerb gyerekeknek a szerb az anyanyelvük.
Kombinált teszt több tantárgyból van.
A mostani kisérettségi eredményei augusztus 23-án
lesznek megtekinthetők.
Egész Szerbiában sok középiskolában van még
szabad hely a tanulók számára.
A középiskolákba való iratkozást
augusztus 27-én és 28-án tartják.


Nagypéntek - az év legcsendesebb napja

Krisztus kereszthalálára emlékeznek a keresztények nagypénteken, az egyházi év legcsendesebb napján.

Ma van nagypéntek. A liturgiában a húsvéti szent háromnap második napja. A katolikus egyházban Jézus kínszenvedéséről, kereszthaláláról és temetéséről emlékeznek meg. Ez az év egyetlen napja, mikor nincs szentmise, csak szertartás. Idén azonban, a koronavírus miatt a vajdasági templomok egész hétvégén zárva lesznek.
A hívek nagypénteken önmegtartóztatással fejezik ki szeretetüket Jézus iránt. A 18 és 60 év közöttiek háromszor étkezhetnek, és egyszer lakhatnak jól, valamint 14 éves kortól a húsételek fogyasztásától is tartózkodni kell. Nagypéntek az a nap, amikor Jézust keresztre feszítették a Golgota hegyen, majd halálát követően eltemették.
A templomokban a harangok már nagycsütörtökön este elhallgattak, ahogy mondani szokás, Rómába mentek. Ettől kezdve a húsvéti vigília glóriájáig sem harang, sem csengő, sem orgona nem szól.
Harangozó László református lelkész felidézte: „Szomorú nap volt ez. Az egész természet gyászolt. Dél felé sötétség borult az egész vidékre. Mintegy három órán keresztül teljes sötétség volt. Ekkor Jézus felkiáltott: elvégeztetett! és meghalt. Abban a pillanatban megrendült a föld és földrengés támadt. A római százados és a katonák, akik ott álltak megdöbbentek és azt mondták, hogy ez bizony valóban Isten fia volt.”
A vajdasági római katolikus templomok zárva lesznek az előttünk álló hétvégén, a kijárási tilalom idején. Az egyház azt javasolja, hogy mindenki otthon, a szabályokat betartva ünnepelje majd a húsvétot, a kereszténység legnagyobb ünnepét.
A nagypénteki szertartás - amely nem szentmise - három részből áll: az igeliturgiából, a kereszt előtti hódolatból, valamint a szentáldozásból. Az Istentiszteleti és Szentségi Fegyelmi Kongregáció a tíz könyörgés után idén a járvány miatt egy tizenegyediket is beiktatott, amelyben megemlékeznek a betegekről, a halottakról és a gyászolókról. A szertartás második része, a hívek kereszt előtti hódolata idén elmarad a templomokban.

Ma van nagypéntek

Ma van nagypéntek, amikor Krisztus kereszthalálára emlékeznek a keresztények.

Nagypénteken van
az egyházi év legcsendesebb napja.
Ma április 10-e van.
Nagypénteken szertartások
vannak a templomokban.
Idén a koronavírus miatt
a hívek nem mehetnek
a szertartásra.
Idén a koronavírus miatt
a legtöbb hívő otthon imádkozik.
Idén 2020 van.
Idén a nagypénteki szertartáson
a papok imádkozni fognak
a koronavírus miatti
 betegekért, halottakért
és gyászolókért.
Nagypénteken a keresztény
hívek szigorú böjtöt tartanak.
Böjt idején nem szabad
húst enni.
Nagypénteken a 18 és 60 év közötti
emberek 3-szor ehetnek,
és 1-szer lakhatnak jól.
Nagypénteken
Nem ehetnek húst
a 14 éven felüli gyerekek sem
a szigorú böjt miatt.


Óbecsén a Samu Mihály Általános Iskolában ma átadták rendeltetésének az iskola egyik felújított épületét, ahol ezentúl a napközi lesz. A felújítást a tartományi oktatási titkárság és a Magyar Nemzeti Tanács támogatta.

Az óbecsei Samu Mihály Általános Iskolában át adták a rendeltetésének az iskola egyik felújított épületét, ahol ezentúl a napközi lesz. Az ide járó gyerekek is kíváncsian várták, milyen lesz az új termük.
Farkas Botond, elsős diák, Samu Mihály Általános Iskola, Óbecse: „Szeretek napközibe járni, mert találkozok a barátaimmal, együtt megcsináljuk a házit, meg ebédelünk.”
A napközibe elsősök és másodikosok járnak.
Hányi Karina, elsős diák, Samu Mihály Általános Iskola, Óbecse: „Nekem nagyon tetszik, mindig megcsináljuk a házi feladatot, meg aztán kapunk gyakorlást is.”
Összesen 27 tanuló veszi igénybe a napközi szolgáltatásait, ahol ingyen ebédet is kapnak az önkormányzatnak köszönhetően.
Tufegdžić Mónika, igazgató, Samu Mihály Általános Iskola, Óbecse: „Azért szerettük volna ezt az épületet felújítani, mert ez egy olyan helynek bizonyult, ahol a gyerekek egy egészséges és szép környezetben tudják a napjuk egy részét eltölteni.”
Tavaly az iskola több alkalommal is nyert a tartományi oktatási titkárság pályázatain. Ennek az épületnek a felújítása 600 ezer dinárba került, ebből 250 ezret a tartományi kormány biztosított.
Szakállas Zsolt, tartományi oktatási titkár: „Ez a beruházás az előzőekhez képest anyagiakban lehet, hogy nem is olyan nagy mértékű, viszont egy nagyon fontos dologról van szó, hiszen mind több szükség van arra, hogy a szülők a gyerekeiket tovább hagyhassák az iskolában, így feltételeket kell biztosítani ahhoz, hogy a gyerekek kellő tantermekben tudjanak időt tölteni, és ehhez a napközi elengedhetetlen feltétel.”
A Magyar Nemzeti Tanács 350 ezer dinárral járult hozzá a napközi felújításához.
Rigó Pál Zsófia, alelnök, Magyar Nemzeti Tanács: „A mai alkalmat szeretnénk megragadni arra, hogy az óbecsei szülők figyelmét erre fókuszáljuk, mert adott esetben egy-egy gyereken múlik egy-egy tagozat megnyitása, és ennek a függvénye egy-egy pedagógusnak a munkahelye, és adott esetben akár egy intézménynek a működése is.”
A tartományi oktatási titkárságnak jelenleg is vannak nyitott pályázatai, és március folyamán újabbakat írnak ki.

KÉK-hír: Átadták az óbecsei Samu Mihály Általános Iskola napközijét

Ma adták át az óbecsei Samu Mihály Általános Iskola napközijét.
Ma március 6-a, hétfő van.
A napközi az iskola egyik felújított épületében van.
Az iskolás óbecsei gyerekek
már nagyon kíváncsiak voltak,
hogy milyen lesz az új napközi.
A napközibe elsős és másodikos diákok járnak.
A gyerekek a napköziben a házi feladatukat
készítik el és különböző foglalkozásokban vesznek részt.
Összesen 27 tanuló jár a napközibe Óbecsén.
A napközibe járó gyerekek ingyen ebédet is kapnak.
A felújított napközi korszerű és barátságos teret nyújt
a gyerekek számára.
A napközi felújítását a tartományi oktatási titkárság
és a Magyar Nemzeti Tanács támogatta.


Adventi gyertyagyújtás a nagybecskereki székesegyházban

Több mint 250 bánáti gyerek vett részt a hittanosok hagyományos év végi találkozóján.

A muzslyai Emmausz és a nagybecskereki Szathmáry Karolina Kollégiumokban kézműves foglalkozásokat tartottak a részükre, majd pedig a nagybecskereki székesegyházban vettek részt az első adventi gyertya meggyújtásán.
Régen volt már ennyi gyerek a becskereki székesegyházban, akik énekelve, kézről-kézre adták az adventi gyertyát, amíg az el nem jutott az oltárig.
Gerdof Zsolt, a Pasztorális Iroda vezetője: „Az adventi gyertyagyújtásra meghívtuk a bánsági hívő gyerekeinket, hittanosainkat. Szép számban jelentkeztek. Örülök, hogy 254 gyerekünk van itt, és a kísérőikkel összesen több mint 350-en vagyunk jelen. Ez egy szép szám. Délelőtt az Emmausz kollégiumban volt nekik foglalkozás, kézművesség, majd egy anagrammal, egy szójátékkal megtalálták az adventi gyertyát, amit behoztunk a templomba, és meg is gyújtottunk.”
Gyuris László atya áldása mellé a hittanos gyerekek útravalót is kaptak.
Gyuris László, általános helynök, Nagybecskereki Egyházmegye: „Kaptak egy útravalót, egy szép adventi kalendáriumot, amelyben minden napra van egy kis mondat, hogy ezt éljük, és amikor azt élik, mindig szeretet-cselekedetekről van szó. Tudjuk, Jézus azt mondta: ha szeretünk, akkor kapunk még több szeretet. Karácsonyra mi mást akarunk mindannyian, minthogy egy nagy szeretet-ünnep legyen. Azt hiszem, hogy az idén meglesz.”
A magyar tannyelvű általános iskolákba járó diákok nagy többsége részt vesz az iskolai és a plébániákon megtartott hittanórákon is.
Molnár Rita, Muzslya: „Van hitoktatás az iskolában, de mellette szombaton szoktunk menni reggel a templomba, és ott is van hitoktatás. Eddig nem volt iskolákban, de most már van, és akkor sokszor többen vagyunk a hitoktatáson, de van, amikor kevesebben. Én őszintén szólva nagyon szeretek menni, mert jól érzem magam, és engem érdekel ez az egész.”
A hitoktatás folyik a legkisebb lélekszámú bánáti magyar szórványtelepüléseken is.
Barna Horváth Anna, hitoktató, Ürményháza: „Nagy örömmel jövünk mindig az adventi gyertyagyújtásra, amikor megtudjuk szervezni, mert egyébként az ürményházi diákok mindig részt vesznek a Dél-Bánáti Betlehemes Találkozókon is, és eddig nagyon sokszor összeért a két nap, úgyhogy most épp úgy sikerült, hogy minden diákunk itt van. Sajnos nagyon kevesen vannak alsóból, fölsőből. A diákok mind katolikusok, mindenki jár iskolai, plébániai hittanra.”
A foglalkozásokon készült tárgyak a becskereki székesegyház karácsonyfáját díszítik majd.

Adventi gyertyagyújtást tartottak Nagybecskereken

Adventi gyertyagyújtást tartottak a nagybecskereki templomban.

Több mint 250 bánáti gyerek vett részt
a hittanosok év végi találkozóján.
Bánát Vajdaság része.
A gyerekek a találkozón kézműveskedtek is.
A foglalkozásokon készült tárgyak
a becskereki templom karácsonyfáját díszítik majd.
A foglalkozás után a gyerekek
a nagybecskereki templomban vettek részt
az első adventi gyertya meggyújtásán.
Régen volt már ennyi gyerek a becskereki templomban.
A gyerekek énekelve, kézről-kézre adták az adventi gyertyát,
amíg az el nem jutott az oltárig.
A gyerekek a mise után útravalót is kaptak.
Ez az útravaló egy szép adventi naptár volt.
A naptárban minden napra van egy kis mondat,
amelyek szeretet-cselekedetekről szólnak.
Ilyen mondat volt például:
Mindenkit mosollyal köszöntök,
segítek anyának a konyhában
vagy az imádkozom a rászorulókért.


Anyák napi szentmise és szoborszentelés Martonoson

Anyák napi ünnepi szentmisét tartottak Martonoson a Mária neve templomban, a templom kertjében pedig felszentelték az újonnan felállított Szűzanya szobrot.

Az istentiszteleten Savelin Zoltán plébános az anyai szerep fontosságáról és miértjéről tartott prédikációt, majd áldásban részesítette a misén jelenlévő édesanyákat.
Sárkány Szintia, martonosi édesanya: „Három kislányom van, és nagyon fontos számomra, hogy lássák a jó példát, és ezért igyekszem nekik azt mutatni.”
Az eseményen megáldották Szabados Gizella legutóbbi zarándokútjáról, Međugorjéból hozott Szűzanya szobrát, mely a templomkertben kapott helyett. Az adományozás a Szűzanya sugallatára és a család iránti tiszteletből valósult meg – emelte ki Gizella. „Úgy éreztem, hogy valahogy hálát kell adni az életért, még a keresztekért is. Úgy döntöttünk a családommal, hogy mivel találtunk egy zarándoklatot, ami épp anyák napja táján volt, szerettem volna mindenképpen egy nagyon szép maradandó dologgal emlékezni rájuk hálából.”
Az anyai méltóságnál nincs nagyobb méltóság a teremtett világnak sem a látható, sem a láthatatlan dolgai között - hangzott el az ünnepségen.
Savelin Zoltán, plébános: „Az édesanyának óriási szerepe van az életben, az anyák nélkül, szíveik nélkül nem lennénk ma sem itt, és nem is tudnánk megérezni, hogy mit jelent az Isten és az anyai szeretet.”
Magyarországon 1925-ben a Magyar Ifjúsági Vöröskereszt tartotta meg az első anyák napi ünnepséget a májusi Mária-tisztelet hagyományaival összekapcsolva. 1928-ban már miniszteri rendelet sorolta a hivatalos iskolai ünnepélyek közé az anyák napját.

Anyák napi szentmisét tartottak Martonoson

Tegnap anyák napi szentmisét és szoborszentelést tartottak Martonoson.

Tegnap volt anyák napja.
Tegnap május 5-e, vasárnap volt.
A martonosi Mária neve templomban tartották meg
az anyák napi szentmisét.
A templom kertjében felszentelték
az újonnan felállított Szűzanya szobrot is.
A tegnapi szentmisét Savelin Zoltán plébános tartotta Martonoson.
A plébános ugyanaz, mint a pap.
A plébános az anyai szerep fontosságáról beszélt
és megáldotta a misén jelenlévő édesanyákat.
Az eseményen megáldották a Szűzanya szobrot is.


Bírság vár azokra a dolgozókra, akik nem tartják be a járványügyi intézkedéseket

A munkahelyeken intézkedési tervet is kell hozni, a fertőző betegségek terjedésének megakadályozására.

Akár húszezer dináros bírságot is kaphatnak azok a szerbiai dolgozók, akik nem tartják be a mostantól hatályos szabályzat által előírt óvintézkedéseket. Eszerint a munkáltató köteles 30 napon belül meghozni a fertőző betegségek megjelenésének és terjedésének megakadályozására vonatkozó intézkedések tervét. A szabályzat a munkáltatóra és a munkavállalóra is bizonyos kötelességeket ró. A szabályzat július 11-én lépett hatályba.
A járványügyi helyzetre való tekintettel, mindenkinek, aki belép a Pannon RTV épületébe kötelessége feltenni a maszkot. Ezek után következik a hőmérsékletmérés. Majd fertőtlenítjük a kezünket és csak ezután léphetünk be az irodákba.
Ezek a szabályok természetesen nem csak médiaházunkra vonatkoznak. A szerbiai munkahelyeken mindenkire ugyanez vár az épületbe való belépéskor.
Médiaházunk dolgozói sokszorosan ki vannak téve a fertőzés kockázatának - mondta el Bodzsoni István. A riporterek, operatőrök és más munkatársak ugyanis a pontos, hiteles és gyors információk megszerzésének érdekében terepre is járnak, és így sok személlyel érintkeznek nap mint nap. Médiaházunkban ezért kiemelten oda kell figyelni a dolgozók egészségének megőrzésére - hangsúlyozta a Pannon RTV igazgatója.
"Nagyon oda kell figyelnünk arra, hogy amennyire csak tudunk, vigyázzunk az embereink egészségére. Ezért bevezettük azokat a szokásos intézkedéseket, amelyeket gondolom, hogy a hasonló intézményekben szintén bevezettek, kezdve a kötelező maszk viseléstől, a kötelező lázmérésen, tehát minden reggel, amikor valaki bejön a munkahelyére, akár munkatárs akár vendég, akkor megmérik a lázát, hogyha ne adj' Isten gyanús, akkor hazaküldjük."
Mától kezdve harminc napot kapott Szerbiában minden munkáltató vagy cég, hogy foganatosítsa a már meglévő belső munkavédelmi okiratát. A munkaadók eszerint kötelesek a koronavírus-járvány ideje alatt meghozni egy olyan tervet, amely biztosítaná a foglalkoztatottak biztonságát és védelmét a munkavégzésük során. Kötelező egyebek mellett az olyan írásos utasítások kihelyezése, amelyekkel a dolgozókat figyelmeztetik a veszélyhelyzetről, felszólítják a maszk viselésére és a távolságtartásra. Biztosítani kell a fertőtlenítőszereket és a munkahelyek fokozott fertőtlenítését és szellőztetését is.
Ágoston Gabriella, ügyvéd: "Valójában az intézkedéseket a munkáltatók már bevezették, hiszen közvetlenül alkalmazzák a Köztársasági Válságstábnak az utasításait. Úgymond ez most egy írásos formát nyert, de maga az ellenőrzés a Munkaügyi Felügyelőség részéről majd csak 30 nap múlva indulhat el, hiszen annyi időt adott a munkáltatóknak, hogy ezt a tervet egyedileg meghozzák a saját munkaszervezésükben."
A munkaadók számára a bírság akár egymillió dinárig is terjedhet, a munkavállalók pedig akár húszezer dináros bírságot is kaphatnak, ha nem tartják be a járványügyi óvintézkedéseket.

Büntetést kap az a dolgozó, aki nem tartja be a járványügyi intézkedéseket

Büntetést kap az a dolgozó, aki a munkahelyén nem tartja be a járványügyi intézkedéseket.

A munkahelyeknek tervet
kell kidolgozni arra,
hogy milyen járványügyi
intézkedéseket vezetnek be.
Azért kellenek a járványügyi
intézkedések, hogy ne terjedjen
tovább a koronavírus
az emberek között.
Járványügyi intézkedés
a munkahelyen például,
a belépéskor lázmérés,
a belépéskor kézfertőtlenítés,
és a munkahelyen kötelező
maszk viselése.
Az a dolgozó,
aki ezeket a szabályokat
nem tartja be,
az 20.000 dináros
büntetést is kaphat.
Ezeket a szabályokat
a munkaadónak és
a munkásnak is be kell tartani.
A munkahelyeken fontos
a távolságtartás
az emberek között,
és a gyakori szellőztetés.
Az a munkaadó, aki
nem dolgozza ki
a tervet a járványügyi
intézkedésekre,
az 1 millió dináros
büntetést is kaphat.
A munkaadónak
30 napja van,
hogy kidolgozza
a tervet a járványügyi
intézkedésekre.
A Pannon RTV munkatársai is
oda figyelnek, arra,
hogy betartsák
a járványügyi intézkedéseket.


Olcsóbb lett az üzemanyag

A gázolaj 190, egy liter 95-ös benzin pedig 174 dinárba kerül mától egy héten át.

Az új árak 15 órától érvényesek.
A gázolaj egyébként a múlt héthez képest négy dinárral, a benzin pedig 3 dinárral lett olcsóbb.

Olcsóbb lett az üzemanyag

Az új üzemanyagárak ma délután 3 órától érvényesek.
Ma március 17-e, péntek van.
Mától 1 liter dízelért 190 dinárt kell fizetni
a szerbiai töltőállomásokon.
Mától 1 liter benzin 174 dinárba kerül
a szerbiai benzinkutakon.
Benzinkút ugyanaz, mint a töltőállomás.
Így a dízel a múlt héthez képest
4 dinárral lett olcsóbb.
A benzin pedig 3 dinárral lett olcsóbb.
Az új üzemanyagárak 1 héten át érvényesek.
Az új üzemanyagárakról jövő hét pénteken döntenek.
Jövő hét péntek március 24-e lesz.


Öt év után újra benépesült az adai baraparti iskola

Közel 5 év után újra használatba vették a diákok és oktatóik az adai Cseh Károly Általános Iskola II. számú, baraparti épületét. Az oktatási intézményben lezajlott felújítások a modern, korszerű oktatás szempontjait vették figyelembe.

Az iskolaépületbe való visszaköltözés a tervek szerint még tavaly szeptemberben történt volna meg, viszont a nagyszabású, mindent magába foglaló felújítási munkálatok mindezt idén januárban tették csak lehetővé. Az iskolába járó mintegy 180 gyerek nagyon örül a felújításnak, közöttük a negyedik osztályos Hulló Dóra is.
Hulló Dóra, diák, Cseh Károly Általános Iskola, Ada:
„ Miért jó ide, a baraparti iskolába járni?
- Azért, mert sokkal több a játéklehetőség, nagy az udvar, a tornaórákon is kinn tudunk lenni.”
Amíg tartottak az II. számú iskolaépület felújításának munkálatai, addig az oktatás az iskola központi épületében, valamint a helyi Zeneiskola termeiben zajlott. A diákokkal együtt a szülők mellett a tanároknak is nagy megelégedést jelent, hogy visszatérhetnek az épületbe.
Kalmár Valéria, osztálytanító, Cseh Károly Általános Iskola, Ada: „A baraparti iskola épületében mintegy 20 éve vagyok. Nagyon jó érzés volt ide visszatérni, nagyon vártuk már. Nagyon szeretünk itt ebben a közösségben. Sokkal családiasabb, nyilván más iskolákban is jó tanítani és jók a gyerekek, viszont itt kevesebben vagyunk, családiasabb.”
A 2017/2018-as tanévben előbb a szennyvízhálózat javításának fontossága igazolódott be, majd ekkor derült ki, hogy a kiáramló víz az épület statikáját is súlyosan károsította. A helyi önkormányzat önerőből nem tudta finanszírozni a tetemes felújítási költségeket, így a tartományi támogatással együtt sikerült megvalósítani azt.
Maksó Éva, igazgató, Cseh Károly Általános Iskola, Ada: „A tartomány igen jelentős összeggel megtámogatta az iskola felújítását, főként a szanitáris helyiségekre vonatkozott ez. Közel 11 millió dináros beruházásról van szó, amit az önkormányzat kiegészített, és a tavalyi iskolaév folyamán itt a felújítás meg is történt, míg az önkormányzat saját eszközéből hozzásegített bennünket, hogy a padlózatot is ki tudtuk cserélni.”
A rekonstrukciós munkálatok mellett az osztálytermek, valamint a folyosó padlózatának cseréje is megtörtént, de az épület belső falainak teljes újrafestését is elvégezték.

Újra használható az adai baraparti iskola épülete

Közel 5 év után újra használatba vették a diákok és a tanárok az adai baraparti iskolát.

Az adai baraparti iskola az adai
Cseh Károly Általános Iskola
második számú épülete.
Az adai baraparti iskolában több évig felújítás történt.
Tervek szerint már tavaly működnie kellett volna
ennek az épületnek.
Tavaly 2022 volt.
A teljes felújítás miatt azonban
most januártól használhatják újra a diákok
és a tanárok az adai baraparti épületet.
Ez az épület már nagyon korszerű.
Az iskolába 180 diák jár, és mindegyikük
nagyon örül az épület felújításának.
Az adai baraparti iskolában felújították például
az osztálytermeket, a folyosó padlózatát
és az épület belső falainak a teljes felújítása is megtörtént.


Pásztor István: Holnaptól minden határátkelő dolgozni fog

Holnaptól az összes határátkelő dolgozni fog Szerbia és Magyarország között – erősítette meg korábbi bejelentését Pásztor István, a Vajdasági Magyar Szövetség és a Tartományi Képviselőház elnöke a Szabadkai Magyar Rádió Napindító műsorában.

A már működő átlépők mellett reggel 7 órakor megnyílik a Rábé–Kübekháza, a Horgos-Röszke közúti és a Rastina-Bácsszentgyörgy átkelő. A politikus beszélt vasútfejlesztésről, valamint számos más beruházásról is szólt.
A határátkelőkön a járványhelyzet előtt megszokott munkaidőben várják majd az utazókat. Az élet normális kerékvágásba terelésének újabb, nagy megerősítése lesz ez - mondta a VMSZ elnöke. A politikus arról is beszélt, hogy a határon időről-időre előforduló, méltatlanul hosszú várakozási idő mégsem csupán a határátkelőhelyek számától függ, hanem attól is, hogy milyen ütemben dolgoznak az illetékes szervek.
Pásztor István elnök, VMSZ: „Sajnos a magyar határőrizeti szervek részéről egy eléggé lassú, vonatott ügyintézés volt. Attól tartok, hogy ez folytatódni fog az elkövetkező hetekben és hónapokban is. Erre folyamatosan utalunk, ennek a megváltoztatását folyamatosan kérjük. Előbb utóbb ennek talán meglesz az eredménye.”
A politikus vasúti fejlesztésekről is beszélt. Elmondta, hogy a Dream Railway azaz az Álmok Vasútjának nevezett beruházás hamarosan valósággá válik. Jövő szeptemberre már akár 40 perc alatt is eljuthatunk Szabadkáról Szegedre. A beruházás értéke 87,6 millió euró. Ez a pénz már biztosítva van - fogalmazott a VMSZ elnöke. Kiemelte, hogy modernizálva lesz a vámellenőrzés is, annak érdekében, hogy az utazóknak ne kelljen leszállniuk a vonatról, hanem egy, a mai idők elvárásainak megfelelő rendszerben lépjék át a határt - tette hozzá a Pásztor István: „Új sínek lesznek, új jelzőrendszer. A vasútállomások megújulnak. A beléptetőkapuk felépülnek. Reményeink szerint megszűnik annak a szükségessége, hogy amikor a vonat a határra ér mindenkinek le kelljen szállni a batyujával, és azt a méltatlan helyzetet újraélni, hogy akkor sorban állva várjuk, hogy lepecsételjék az útlevelünket. Egy modernebb, levegősebb, dinamikusabb beléptető rendszer kialakítása fontos annak érdekében, hogy valóban 30 - 40 perc alatt el lehessen jutni Szabadkától - Szegedig.”
Pásztor István arról is beszélt, hogy a Belgrád-Budapest gyorsvasút Újvidéktől Szabadkáig, majd az országhatárig terjedő szakaszának a kiépítése 2025-ig befejeződik. Megerősítette azt is, hogy augusztusig befejeződnek a szabadkai Vackor óvoda építési munkálatai. A készülő korszerű épületben mintegy száz gyerek elhelyezésére lesz lehetőség. Őket minden bizonnyal már ősztől várja az intézmény. A VMSZ elnöke kifejtette, hogy az erre vonatkozó pályázat időben megjelenik majd, és nyilvános lesz.

Holnaptól az összes határátkelő dolgozni fog Szerbia és Magyarország között.

Holnap június 23-a, szerda lesz.
Ezt Pásztor István, a VMSZ elnöke jelentette be.
A VMSZ a Vajdasági Magyar Szövetség rövidítése.
Holnap reggel 7 órától megnyílik
a Rábé-Kübekháza határátkelő,
a Horgos2-Röszke2 közúti határátkelő
és a Rastina-Bácsszentgyörgy határátkelő is.
Ez azt jelenti, hogy holnaptól már az összes
határátkelő dolgozni fog Szerbia és Magyarország között.
A határátkelők a megszokott munkaidőben fognak dolgoznak.
Holnap megnyílik az összes határátkelő
a 2 ország között, ezért várhatóan kevesebb
várakozás lesz a határátkelőkön.
Pásztor István elmondta, hogy Magyarország felén
a határőrök lassan dolgoznak.
Ez miatt is sokat kell várakozni a határokon.
Pásztor István reméli, hogy változás lesz
a magyarországi határőrök munkájában,
és gyorsabb lesz a haladás a határokon.


Advent negyedik vasárnapja a szereteté

Ma van advent negyedik vasárnapja. A koszorún elhelyezkedő negyedik, és egyben utolsó gyertya a szeretetet jelképezi.

Míg a múlt héten, örömvasárnap Szűz Mária, addig most Keresztelő Szent János áll az advent középpontjában. Ő hirdette Jézus eljövetelét.
Ezen a vasárnapon már teljes fényében áll a koszorú, hiszen mind a négy gyertyát meggyújtjuk. Mindegyik szimbolizál egy fogalmat, egy érzést: a hitet, a reményt, az örömöt, a szeretetet.
Az advent a keresztények számára nem csak a várakozás, hanem a felkészülés ideje is, amikor Jézus születésének ünnepére készülnek.
Ég már a hitet, a reményt és az örömöt jelképező gyertya az adventi koszorún. Ezen a hétvégén a negyedik gyertyát, a szeretet jelentő gyertyát gyújtottuk meg, ami Keresztelő Szent Jánost szimbolizálja. A keresztény közösségek számára ez az időszak az elcsendesedést, és az önvizsgálatot jelenti.
Urbán Zsuzsanna, Tiszakálmánfalva: „Törekszem rendszeresen a hajnali miséket látogatni, mert úgy érzem, hogy nem csak a külsőleges nagytakarításra van szükség, hanem a lelkünket és a szívünket is ki kellene takarítani attól a nagyon-nagyon sok mocsoktól, amit nekünk ez a mai világ ad, nyújt, és amit mi akaratlanul, egyszerű emberekként fogadunk és magunkba zárunk.”
Az adventi időszak a várakozás és lelki felkészülés ideje, amikor a hitet, a reményt, az örömöt és a szeretetet kell erősíteniük magukban. A katolikus egyházban ilyenkor pirkadat előtt, hagyományosan hat órakor szentmisét, úgynevezett rorate miséket tartanak, amik az adventi időszak liturgikus sajátosságának számítanak.
Magyar Zsolt, plébános, Tiszakálmánfalva: „Az advent önmagában egy olyan alkalom, illetve egy olyan várakozás, amelyben lehetőségünk van magunkba tekinteni, összeszednünk magunkat és egy olyan lelkiismeret-vizsgálatot tartani, ahol valóban elérhetünk valamilyen változást, természetesen nem egyedül, hanem az Istennel együtt.”
Az advent, azaz az eljövetel ideje eredetileg a negyedik századi szokáshoz kapcsolódik, amikor vízkereszt ünnepén kereszteltek és az ezt megelőző három hétben böjtöltek a hívek.

Advent negyedik vasárnapja van

Ma december 18-a, vasárnap van.
Az adventi koszorún ma mind a 4 gyertyát
meg kell gyújtani.
A negyedik gyertya a szeretetet jelenti.
Ma Keresztelő Szent Jánost dicsőitjük.
Keresztelő Szent János hirdette Jézus eljövetelét.
Mind a 4 gyertya 1 érzést jelent az adventi koszorún.
Ez a 4 érzés a hit, a remény, az öröm és a szeretet.
Az advent a keresztények számára
nem csak a várakozás,
hanem a felkészülés ideje is.
Az adventi időszakban Jézus születésének
ünnepére készülnek a keresztény hívek.
Az adventi időszakban a templomokban
hajnali misét tartanak reggel 6 órakor.


Árvíz Szerbiában - 20 önkormányzatban hirdettek rendkívüli helyzetet

Rendkívüli helyzetet hirdettek 20 szerbiai községben a helyi patakok, folyók áradása miatt. A Szerbiai Hidrometeorológiai Intézet figyelmeztet, hogy a vízállás ma is lassan, de emelkedni fog.

Az érintett területek a többi között: Ljubovija, Osečina, Krupanj, Loznica, Mali Zvornik, Arilje, Kosjerić, Lučani, Ljig, Ivanjica, Kraljevo. Több regionális út is járhatatlan, a víz házakat öntött el, több száz embert kellet kimenekíteni.
Fotó:Tanjug/Dusan Anicic
Hatalmas pusztítást végeznek a megáradt folyók Szerbia nyugati és középső részén.
Az ott élők egész éjjel homokzsákokkal védekeztek. Osečint mindössze néhány óra alatt öntötte el az ár - mesélte Milovan Stevanović helyi lakos: „Valamikor 3 órakor kezdett drámai módon emelkedni, és rövid idő alatt áttört a töltésen. Elöntötte a földeket és a Ljubovija felé vezető utat. Ezt követően itt minden házba betört a víz, majd elárasztotta az udvarokat és a kerítéseken áttörve tovább haladt az ár. Minket pedig elárasztott a földekről érkező iszap.”
Fotó. TANJUG/RADE PRELIC/bs
Az áradások következtében számos regionális út vált járhatatlanná a régióban, a hatalmas mennyiségű víz az üzletekben, udvarokban és házakban is jelentős kárt okozott.
Fotó: Tanjug/Jaroslav Pap
A legkritikusabb helyzet az Arilje–Ivanjica útszakaszon van, ahol két helyen is járhatatlanná vált az út. Ezt gyorsan meg kell javítani, hiszen fontos vonalról van szó - emelte ki Ana Brnabić szerb miniszterelnök: „Az emberi életek a legfontosabbak. Az összes anyagi kárt, amely az épületekben, a háztartásokban keletkezett, gyorsan felmérjük az önkormányzat segítségével, és természetesen a károkat igyekszünk megtéríteni, hogy ezeknek az embereknek ne kelljen aggódniuk. Eddig nem késtünk, amikor ilyen vészhelyzetek voltak, ezután sem fogunk.”
Fotó: Tanjug/TANJUG/DUSAN ANICIC/bs
Moravicán lezárták a közlekedés elől a hidakat, nincs áram- és vízszolgáltatás. Ljigben több földcsuszamlás volt és a heves esőzések kárt okoztak a környező falvak mezőgazdasági földterületén, az utakon, a hidakon és a kiegészítő létesítményeken. Ljubovijan 24 óra alatt 210 liter eső esett.
Fotó: Tanjug/EPS/Danilo Mijatovic
Ma reggel folytatták az éjjel felfüggesztett keresést egy eltűnt, studenicai, idős házaspár után. Feltételezték, hogy megfulladtak, amikor elhagyták otthonukat és elvitte őket az ár. Ma délelőtt a vízben találtak egy női holttestet, még nem sikerült azonosítani, valószínűleg az eltűnt nőről van szó.
Fotó: Tanjug/TANJUG/DUSAN ANICIC/bs
Szerbia egyes területein 24 óra alatt 210 liter eső esett négyzetméterenként. Az előrejelzések szerint az elkövetkező napokban ugyan szárazabbra fordul az időjárás az országban, de záporok, zivatarok előfordulhatnak.

Árvíz Szerbiában

A sok esőzés miatt árvíz alakult ki több szerbiai községben is.

Az árvíz miatt 20 szerbiai községben
rendkívüli helyzetet hirdettek ki.
A sok esőzés miatt,
és a patakok, a folyók
áradása miatt van árvíz.
A 20 szerbiai település
a között vannak a következők:
Ljubovija, Osečina,
Krupanj, Loznica,
Mali Zvornik, Arilje, Kosjerić,
Lučani, Ljig, Ivanjica, Kraljevo.
Ezeken a településeken
nem lehet közlekedni
az utakon
az árvíz miatt.
Házakat öntött el
az árvíz ezeken
a településeken.
Több mint 100 embert
kellett kimenteni
a házukból az árvíz miatt.
Van olyan település,
ahol nincs áram és nincs
vízszolgáltatás az árvíz miatt.
Az árvíz nagyon sok
kárt okozott
a mezőgazdasági földeken is.
Studenicán eltűnt 1 idős
házaspár.
Több napig keresték
a házaspárt.
Valószínűleg az idős házaspárt
elvitte az árvíz, és megfulladtak.
Studenica 1 település
Szerbiában.


Idén 50 ezerrel több influenza elleni védőoltást rendelt a Batut Közegészségügyi Intézet, vagyis – ahogy mondják – lesz elég, a megnövekedett igényeknek megfelelően.

A vakcina október közepétől érhető el. Fontos, hogy a veszélyeztetett csoportokba tartozók, például a krónikus betegek és az idősek megkapják a védőoltást, hogy elkerülhessék az esetleges komplikációkat.

Októbertől lehet felvenni az influenza elleni vakcinát

Október közepétől lehet felvenni az influenza elleni vakcinát.

Október közepe október 15-e lesz.
Az influenza 1 megfázásos betegség.
Amikor az ember influenzás, folyik az orra, tüsszög, köhög és lázas.
Az influenza elleni vakcina megvédi az embert az influenzától.
Az influenza elleni vakcina 1 injekció.
Az influenza elleni vakcinát az orvos adja be az embernek.
Idén sokkal több vakcinát vásároltak az egészségházak.
Lesz elég influenza elleni vakcina.
Fontos, hogy a krónikus betegek kapjanak influenza elleni vakcinát.
Krónikus beteg például az allergiás ember, a cukorbeteg ember.
Krónikus beteg az az ember is, akinek magas a vérnyomása.
Fontos, hogy az idős emberek is kapjanak influenza elleni vakcinát.


Lezárják a Hegedűs József utca egy részét Palicson

Ideiglenesen lezárják holnap a palicsi Hegedűs József utcát a vasúti átkelőnél - tájékoztat Szabadka Város Közigazgatási Hivatalának Kommunális ügyekkel megbízott titkársága.

A lezárás szerdán reggel 8 és délután 2 óra között lesz a vasút felújítása és korszerűsítése miatt.

Ma reggeltől lezárják a Hegedűs József utca egy részét Palicson.

Ma február 23-a, szerda van.
Ma reggel 8 órától délután 2 óráig
lesz lezárva a Hegedűs József utca
egy része Palicson.
A vasúti átkelőnél zárják le
a Hegedűs József utcát Palicson.
A vasút felújítása miatt lesz lezárva
ez a része a Hegedűs József utcának.
Ma reggel 8 órától délután 2 óráig
az útlezárás miatt a Hegedűs József utca
vasútátkelő részénél senki sem közlekedhet.


Az aradi vértanúk emléknapja van

1849. október 6-án végezték ki Aradon a magyar szabadságharc 13 honvédtábornokát, Pesten pedig Batthyány Lajost, az első magyar felelős kormány miniszterelnökét.

Az 1848-1849-es szabadságharc leverését kegyetlen megtorlás követte. A közkatonák amnesztiát kaptak ugyan, de sokukat besorozták a császári seregbe, a magasabb rangú katonatisztek, tisztviselők pedig hadbíróság elé kerültek. Aradon 1849. szeptember 26-án 13 tábornokot és egy ezredest ítéltek halálra felségsértés és lázadás miatt. A kivégzéseket október 6-ára, az egy évvel korábbi bécsi felkelés évfordulójára időzítették. A magyar kormány 2001. november 24-én nemzeti gyásznappá nyilvánította október 6-át.
Katonai tiszteletadás mellett, Szalay-Bobrovniczky Kristóf magyar honvédelmi miniszter és Ruszin-Szendi Romulusz, a Magyar Honvédség parancsnoka jelenlétében ünnepélyesen felvonták, majd félárbócra engedték a magyar nemzeti lobogót az aradi vértanúk emléknapján, Budapesten, Országház előtti Kossuth Lajos téren. A rendezvényen részt vett Rétvári Bence, a Belügyminisztérium parlamenti államtitkára is. A kegyelet kifejezéseként Magyarország lobogója egész nap félárbócon marad a nemzeti gyásznapon. A nemzeti lobogó felvonását a Himnusz, majd félárbócra eresztését a Szózat hangjai kíséretében a 32. Nemzeti Honvéd Díszegység katonái végezték. A ceremónián közreműködött a Magyar Honvédség Központi Zenekara, a Nemzeti Lovas Díszegység és a Honvéd Huszár Díszegység is. A kormány 2001-ben nyilvánította a magyar nemzet gyásznapjává október 6-át, amikor az 1848-49-es forradalom és szabadságharc leverése után Aradon kivégzett 13 vértanúra - Aulich Lajosra, Damjanich Jánosra, Dessewffy Arisztidra, Kiss Ernőre, Knézich Károlyra, Láhner (Lahner) Györgyre, Lázár Vilmosra, Leiningen-Westerburg Károlyra, Nagysándor Józsefre, Poeltenberg Ernőre, Schweidel Józsefre, Török Ignácra, Vécsey Károlyra -, valamint az aznap Pesten kivégzett gróf Batthyány Lajosra, Magyarország első független, felelős kormányának miniszterelnökére emlékeznek.

A megemlékezés a Fiumei úti sírkertben, a Batthyány-mauzóleumnál koszorúzással folytatódik.

Az aradi vértanúk emléknapja van

Ma október 6-a, csütörtök van.
1849. október 6-án Aradon, a magyar szabadságharc
13 honvédtábornokát kivégezték.
Arad 1 város Romániában.
Ugyanazon a napon Pesten, Batthyány Lajost
végezték ki, aki az első magyar kormány
miniszterelnöke volt.
Magyarországon szabadságharc volt
1848-1849-ben.
A szabadságharc után nagyon sok
magyar katonát végeztek ki,
azért mert lázadni mertek.
A magyar kormány 2001-ben nemzeti
gyásznappá hirdette ki október 6-át.
A kormányban azok a politikusok vannak,
akik döntéseikkel irányítják az országot.
Vajdaság több településén is
megemlékeznek október 6-án
az aradi vértanúkról.


Szerb nyelvi felzárkóztató képzés - a kommunikáción a hangsúly

Szeptember 5-e és 16-a között szervezi meg a Magyar Nemzeti Tanács az elsőéves egyetemisták szerb nyelvi felzárkóztató képzését Újvidéken.

A program célja, hogy a Duna-parti városban és Szabadkán továbbtanuló gólyák minél zökkenőmentesebben vegyék a szerb nyelven történő tanulás jelentette akadályokat.
A felzárkóztató képzés célja, hogy a diákok magabiztosabban kommunikáljanak szerb nyelven, és tovább fejlesszék a már meglévő tudásukat.
Papp Tamás a Műszaki Tudományok Karán tanul tovább. „Úgy érzem, hogy a mindennapi beszédet szinte elsajátítottam, már csak a szakszavak, azaz pontosan az hiányzik, ami az egyetemre kell. Majd meglátjuk, hogy hogy fogok boldogulni.”
Takarics Dóra a Művészeti Akadémián folytatja tanulmányait. „Én gyakorlás céljából érkeztem, és azt várom ettől a kurzustól, hogy megnövekedjen a szókincsem, illetve, hogy bátrabban merjem használni a szerb nyelvet, mint ahogy eddig tettem.”
A két hétig tartó képzést az Európa Kollégiumban szervezték meg. A 80 órán a kommunikációra helyezik a hangsúlyt. Ivanković Mirjana, szerbtanár: „Nagyon fontos az is, hogy az ő passzív nyelvtudásukat, ami sok gyereknél úgy látszik, hogy érti a nyelvet, érti amit mondok, de nehéz neki megszólalni, hogy ezt aktiváljuk, ezt megindítsuk, hogy bővítsük a szókincset náluk, hogy csiszoljuk azokat a dolgokat, amik a nyelvtant illetik, amit nem mondanak helyesen, esetleg a végződéseket.”
A felzárkóztató képzések a Magyar Nemzeti Tanács 2011-ben indult ösztöndíjprogramjának részét képezik. Idén 31 elsőéves hallgató jelentkezett. Jerasz Anikó, elnök, Végrehajtó Bizottság, MNT: „Az előző évek tapasztalatai is valójában azt mutatják, hogy a fiatalok elégedettek ezzel a szerb nyelvi kurzussal, hogy a 80 óra valóban meghozza az eredményét, hiszen egyfajta lehetőséget teremt arra is, hogy megismerjék egymást, hogy barátkozzanak, hogy megismerjék az Európa Kollégiumot, hogy megismerjék a legnagyobb egyetemi várost.”
A képzés Magyarország Kormányának a támogatásával, és a niši Business Academyvel együttműködésben valósul meg.

Szerb nyelvi képzés Újvidéken

Szerb nyelvi képzést tart a Magyar Nemzeti Tanács Újvidéken.

Az elsőéves egyetemisták számára
szervezték meg a szerb nyelvi képzést Újvidéken.
Szepember 5-től szeptember 16-ig tart
a szerb nyelvi képzés az elsőéves egyetemistáknak.
A képzés célja, hogy a tanulók
bátran beszéljenek szerbül és fejlesszék
a már meglévő tudásukat.
A 2 hétig tartó képzést az újvidéki
Európa Kollégiumban szervezték meg.
A képzés összesen 80 óráig tart.
Idén 31 elsőéves egyetemista jelentkezett
a szerb nyelvi képzésre.
A szervezők elmondták, hogy minden évben
egyre több diák jelentkezik
a szerb nyelvi képzésre, ami azt mutatja,
hogy elégedettek a tanulók.


Csak ne olajat a tűzre, inkább a pörköltbe!

Idén hatodik alkalommal szerveztek önkéntes tűzoltó találkozót Padén, amely a barátkozás jegyében zajlott, ügyességi játékokkal és főzőversennyel tarkítva a rendezvényt.

A Padén már hagyománynak számító rendezvény elmaradhatatlan része volt a lángossütés, valamint a különféle pörköltek készítése. Az anyaországi Devecser település önkéntes tűzoltói, akik a tűzoltás mellett műszaki mentésekben is részt vesznek, most örömmel vágtak bele a szórakoztató programok kavalkádjába.
Varga Tamás, elnök, devecseri ÖTE, Magyarország: „Öt éve járunk most már a Lászlóékhoz, és azért fontos, hogy tartsuk a külhoni magyarokkal a kapcsolatot. Nagyon jó baráti kapcsolat alakult ki közöttünk, jó itt a hangulat.”
Devecser mellett a szintén magyarországi Földeák tűzoltói, Vajdaságból pedig Szaján, Feketetó, Hódegyháza, Tiszaszentmiklós és Adorján önkéntes lánglovagjai is képviseltették magukat.
Bicskei Ibolya, titkár, ÖTE, Adorján: „Tapasztalatokat gyűjtünk, a szervezés szempontjából is, mert nagyon jól szervezett ez az egész rendezvény. ”
Az önkéntes tűzoltó találkozó már hatodik alkalommal népszerűsíti a tűzvédelemben önkéntesen dolgozók elengedhetetlen jelenlétét.
Komáromi László, elnök, ÖTE, Padé: „Vannak hazai csapatok a környékből, vannak testvéregyesületek Vajdaságból és külföldről, Magyarországról két csapat. Összesen kilenc csapat van, ebből nyolc tűzoltó, meg itt van a padéi Kultúrkör is, mint barátok, mint padéi együtt élő emberek. Ennek a célja, hogy társalogjunk, barátkozzunk, jól érezzük magunkat.”
A Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság, valamint a helyi vállalkozások által támogatott rendezvényen a szakmai ismeretek bővítése és átadása is a célok között szerepel.

Önkéntes tűzoltó találkozó volt Padén

Önkéntes tűzoltó találkozót tartottak tegnap Padén.

Tegnap szeptember 3-a, szombat volt.
Padé 1 falu Bánátban.
6. alkalommal szervezték meg
az önkéntes tűzoltó találkozót Padén.
A rendezvényen ügyességi játékok
és főzőverseny várta az érdeklődőket.
A főzőversenyen minden évben lángost sütnek
és különböző pörkölteket készítenek a csapatok.
Az önkéntes tűzoltó találkozóra
Magyarországról és más vajdasági
településekről is érkeztek önkéntes tűzoltók.
Jó hangulatban és barátkozásban telt el tegnap
Padén a 6. önkéntes tűzoltó találkozó.


Kishegyesen átadták a Petőfi Sándor Közösségi- és Magyar Művelődési Központot

A magyar kormány azért támogatta a vajdasági oktatási-nevelési, kulturális és szociális intézmények felújítását és fejlesztését, mert igyekszik mindent megtenni annak érdekében, hogy a vajdaságiak boldogulni tudjanak őseik földjén.

Ezt hangsúlyozta Potápi Árpád János, magyar nemzetpolitikai államtitkár ma Kishegyesen, ahol átadták rendeltetésének a Petőfi Sándor Közösségi- és Magyar Művelődési Központot. Az épületegyüttes számos helyi civil szervezetnek ad otthont, a helyi Csépe Imre Könyvtár is itt lelt új otthonra, a névadó költő tábláját is felavatták ebből az alkalomból.
Kishegyes központjában ékeskedik a teljeskörűen felújított Petőfi Sándor Közösségi- és Magyar Művelődési Központ, amely a helyi civil, ifjúsági és művelődési egyesületek gyűjtőhelye. Állandó kiállításoknak, hagyatékoknak is otthon ad a központ, itt tarthatják próbáikat a művelődési egyesület néptáncosai, valamint a több mint 300 férőhelyes színházterem is teljesen megújult, az épületegyüttes előtt pedig közösségi teret alakítottak ki.
Linka B. Gabriella, elnök, Petőfi Sándor Művelődési Egyesület, Kishegyes: „A megmaradásunk szempontjából mindenképpen a közösségépítés a legjelentősebb tevékenység és feladat számunkra és ez az épület, épületkomplexum ezt mind ki fogja szolgálni, a közösségépítést, a lakosság idevonzását, a magyar ajkú lakosság idevonzását, hiszen ez egy magyar kultúrközpont, ami nekünk és értünk épült.”
Potápi Árpád János, magyar nemzetpolitikáért felelős államtitkár és Juhász Bálint a kishegyesi Községi Képviselő-testület elnöke, a VMSZ intézőbizottságának elnöke adták át rendeltetésének a központot. Majd a frissen átköltöztetett helyi könyvtár falán lévő Csépe Imre költő emléktábláját is megkoszorúzták az ünnepség alkalmából.
Juhász Bálint, elnök, KKT, Kishegyes: „Azt gondolom, hogy fontos tény, hogy Magyarország kormányára 2010-től kezdődően számíthatunk, hogy hallgatnak a helyi prioritásokra, meghallják a helyi közösségeknek, a határon túli magyar közösségeknek a hangját. Itt mondanék köszönetet Pásztor István elnök úrnak, aki a kezdetektől felkarolta ezt a projektet, és természetesen a magyar kormány, aki forrást tett hozzá.”
A helyi és környékbeli magyarság számára egy olyan kulturális tér jött létre, amely méltó az ősök emlékére, továbbá a jelen és jövő generációi számára - hangsúlyozta Fremond Árpád, az MNT elnöke: „Egy olyan közösségi tér alakul ki, amely a hegyesi magyarság életében meghatározó szereppel bír majd és ahogy hallhattuk is, egy lehetőség a hegyesiek számára, hiszen megtudhattuk, hogyan épült fel ez az épület, hogyan szerezte vissza ez a közösség és hogyan mert nagyot álmodni, hogy ezt az egész épületet felújítsa és most a jövőre tekintve, illetve a jövőbe tekintve az a fontos, hogy ezeket a lehetőségeket hogyan tudják majd kihasználni.”
A történelem nehézségei folyamán a kishegyesiek harci szellemének köszönve a közösség meg tudott maradni, a nehézségek ellenére sem futamodnak meg, itt vannak itthon, ez a hazájuk és itt képzelik el a jövőjüket. Ennek a művelődési épületkomplexumnak köszönve a fiatalok meg tudják mutatni magukat, tehetségüket és a település hírnevét öregbítik Kárpát-medence-szerte - mondta Potápi Árpád János: „Ők már az ‘50-es években létrehozták ezt a művelődési házat, a Petőfi Sándor Művelődési Egyesületet, amely nem csak kishegyesiek, hanem a környékbeli magyarságnak egy kiemelt intézménye volt. 2000-ben elveszítették ezt az épületet, aztán vissza tudták ezt nyerni és akkor határozták el, hogy felújítják. A Magyar Kormány mellé is állt ennek az ötletnek és 548 millió forintos támogatással ma azt mondhatjuk, hogy sikerült az egész épületet kívül belül felújítani.”
Az ünnepség után a jelenlévők megtekinthették a felújított művelődési központot, egyebek között az állandó kerámiakiállítást is. A könyvtárban pedig már a délután folyamán is kulturális programokkal várták az érdeklődőket.

Átadták a Petőfi Sándor Közösségi- és Magyar Művelődési Központot

Tegnap átadták Kishegyesen a Petőfi Sándor Közösségi- és Magyar Művelődési Központot.

Tegnap szeptember 30-a, szombat volt.
A művelődési központ felújítását a magyar kormány támogatta.
Egy ország kormányában azok a politikusok vannak,
akik döntéseikkel az országot irányítják.
A magyar kormány azért támogatta
a művelődési központ felújítását, hogy
a vajdasági emberek minél jobban tudjanak boldogulni hazájukban.
Az ünnepi megnyitón Potápi Árpád János,
magyar nemzetpolitikai államtitkár is részt vett.
A művelődési központban található
a kishegyesi Csépe Imre Könyvtár is.
Tegnap az ünnepélyes megnyitón Csépe Imre költő
emléktábláját is felavatták és megkoszorúzták.
A teljesen felújított Petőfi Sándor
Közösségi- és Magyar Művelődési Központ
Kishegyes központjában helyezkedik el.
A művelődési központban különböző
kulturális és művelődési programokat szerveznek majd.
A művelődési központ színházterme is teljesen megújult.
Ebben a színházteremben 300 személy fér el.
A tegnapi ünnepség után a jelenlévők megtekinthették
a felújított művelődési központot.
Az állandó kerámiakiállítást is megtekintették tegnap a jelenlévők.


Megkezdődött az óvodai iratkozás Szerbiában

Május 18-ától írathatják be a szülők gyermekeiket a szerbiai óvodákba. A jelentkezéseket a hónap végéig várják az illetékesek a járványügyi helyzet miatt csak elektronikus formában.

A koronavírus helyzetre való tekintettel az iratkozás online zajlik a szerbiai óvodákban. Így van ez a zentai iskoláskor előtti intézményekben is.
Kopasz Ildikó, igazgató, Hófehérke Óvoda, Zenta: „Az iratkozás végre valahára megindult a zentai óvodában is, mert a szülők hozzá voltak szokva, hogy május negyedikétől volt az eddigi években. Mivel most a helyzetre való tekintettel az eVrtić megnyílt, interneten keresztül megy az iratkozás, ezért most 18-tól kaptuk meg rá a zöld fényt. 18-tól a hónap végéig fog tartani.”
Az illetékes minisztérium előírásait betartva folyamatosan zajlik az adatok ellenőrzése, felmérése és begyűjtése az intézményben.
Perpauer Attila, a Községi Tanács oktatással és művelődéssel megbízott tagja: „Május 11-én a zentai Hófehérke óvoda megnyitotta kapuit a megfelelő egészségügyi előírások alapján, amelyet be is tartottunk, és folyamatosan az óvoda adminisztrációja mérte fel a szülők igényeit.”
A bővítéseknek köszönhetően az óvodások mellett, a kiscsoportos és a bölcsődei korosztály számára is nyitva áll a zentai Hófehérke Óvoda.
Az óvodai iratkozásról és a szükséges dokumentumokról bővebb információkat az érdeklődők az elektronikus közigazgatás, vagyis az eUprava honlapján kaphatnak, a www.euprava.gov.rs oldalon.

Május 18-ától kezdődött az óvodai iratkozás Szerbiában.

Az óvodákba való iratkozás
május végéig tart.
A koronavírus-járvány miatt
csak interneten keresztül lehet
beiratkozni a szerbiai óvodákba.
Az eVrtić internetes oldalon
lehet jelentkezni
a szerbiai óvodákba.
Még több információról
és arról, hogy milyen
dokumentumok kellenek
az óvodai beiratkozáshoz
a következő internetes
oldalon lehet olvasni:
 www.euprava.gov.rs


Vajdaság legtehetségesebb diákjai

Vajdaság legtehetségesebb diákjai vehették át díjaikat a tizedik alkalommal megrendezett Vajdasági Tehetség Gálán.

A Szabadkai Városházán megtartott rendezvényen a kimagasló teljesítményt nyújtó vajdasági magyar diákokat, művészeket, sportolókat és mentorokat ünnepelték.
A vajdasági tehetségek öt kategóriában, természet- és társadalomtudományok, zene, képzőművészet, valamint sport kategóriában kerültek kiválasztásra. Kozma Szabolcsot is díjazták.
Kozma Szabolcs, diák, Kosztolányi Dezső Tehetséggondozó Gimnázium, Szabadka: „Megtisztelő igazából, és nagyon meg is lepődtem, de természetesen azért, mert ez a tisztelet és a megbecsülés, ami ezzel a díjjal jár, az valóban sokat jelent nekem.”
A gálán a kimagaslóan teljesítő diákok mellett a tehetségek szolgálatáért járó mentori díjakat is kiosztották.
Agárdi Hajnalka osztálytanítóként az évek alatt számos kisdiákot készített fel versenyekre, munkájáért elismerésben részesült.
Agárdi Hajnalka, osztálytanító, Jovan Mikić Á.I., Szabadka: „Azt, amivel foglalkozol szereted csinálni, és csinálod és végzed és élvezed, akkor annak van előbb-utóbb valamilyen eredménye, néha kap az ember valamilyen elismerést, néha nem, de a sok szeretet, amit a gyerekektől kapok, az kárpótol mindenért.”
A Vajdasági Tehetségsegítő Tanács kódexében eddig 255 név szerepel, hiszen az elmúlt tíz évben számos tehetség került díjazásra.
De Negri Ibolya, a Vajdasági Tehetségsegítő Tanács elnöke: „Tíz évvel ezelőtt útjára indítottuk a Tehetség Gálát, amely a megbecsülésről és a tiszteletről szól azok irányába, akik erőt, energiát tesznek az adottságuk mellé, és nagyon szép eredményeket, teljesítményeket hoznak önmaguk és a társadalom számára.”
Minden olyan kezdeményezés, ami a tehetséges diákok díjazására, megismerésére, felismerésére és elismerésére irányul borzasztóan fontos, hangsúlyozta Vicsek Annamária oktatási államtitkár.
Vicsek Annamária, oktatási államtitkár, Szerbia: „Az egyesületnek a munkája is azt mutatja, hogy nagyon fontos odafigyelni ezekre a gyerekekre, fontos odafigyelni a tanárokra is, hiszen csak akkor lesz tehetséges utánpótlás.”
A vajdasági tehetségek az ajándékok és a pénzjutalom mellett egy tanulmányi úton az Álmok Álmodói kiállításon is részt vehetnek majd Budapesten.

Megtartották a Vajdasági Tehetség Gálát

Tegnap délután tartották meg 10. alkalommal a Vajdasági Tehetség Gálát.

Tegnap június 13-a, hétfő volt.
A Vajdasági Tehetség Gálán vajdaság
legtehetségesebb magyar diákjai,
művészei, sportolói és tanárai vehették át a díjakat.
A Vajdasági Tehetség Gálát minden évben
a Szabadkai Városházán szervezik meg.
A Vajdasági Tehetségsegítő Tanács
szervezte meg 10. alkalommal is
a Vajdasági Tehetség Gálát.
A tehetséges vajdasági diákok mellett
tanítókat is díjaztak a gálán.
Agárdi Hajnalka tanító is elismerést kapott munkájáért.
A vajdasági tehetséges diákok
az ajándékok és a pénzjutalom mellett
1 tanulmányi úton is részt vehetnek majd Budapesten.